c: text/html

text:
Barahari bifuza ko akarengane na munyangire byakurwaho hagakoreshwa ubutabera no mu ngabo z’igihugu
Turasaba abapadiri bashinzwe ikinyamakuru leprophete ko batunyurizaho iyi nkuru yacu.
Twashimye ukuntu mumaze iminsi mwandika mugaragaza akarengane abaturage bahura nako ku mpamvu z’ubutegetsi bubi bw’igitugu . Natwe hano mu gisilikari hari ibibazo byinshi cyane ariko wabireba ugasanga bishingiye kuri izi ngingo 2 zikurikira :
1.Akarengane gakabije.
Guhera mu mwaka ushize igihe hatangiraga za grenades muri Kigali, hari abasilikari bacu benshi bafunzwe abandi baricwa abandi baburirwa irengero kandi barengana. Ntabwo twumva neza ukuntu abasoda barwaniye igihugu bakakibohoza bakomeza gusuzugurwa no kwicwa urwagashinyaguro kandi bakaba batagira urwego rutabogamye rwakumva ibibazo byabo ngo rubarenganure. Bityo rero demokarasi n’imiyoborere myiza bivugwa muri iki gihugu twe ntabyo tubona cyangwa se ahari bigera ku bandi ariko twe ntibiratugeraho !
2.Munyangire irenze urugero
Kuva Afandi Nyamwasa yahunga ndetse akenda no kwicwa Imana igakinga akaboko hano mu gisilikari hahindutse byinshi cyane. Benshi bakomeje guhatirwa kubeshyera bagenzi babo kugira ngo bakunde barebwe neza. Ntabwo ari byiza kandi ntibyubahisha ingabo z’igihugu. Ikinyoma kirasenya nticyubaka .Hari abasilikari benshi bakomeje guhorwa inzangano ziri hejuru mu bayobozi, mu buryo bwo kubarenganya. Abafunzwe n’abishwe ntibagira umubare. Ndetse hari abasilikari amagana barigitishijwe baratubeshya ngo bahunze nyamara twe tuzi ko bishwe nabi.
Ikindi gikomeye ni uko bamwe mu bayobozi bacu bakomeza gusuzugurwa cyaneeee birenze igipimo. Bishoboka bite ko abantu bafite ranki y’aba officers bakubitwa nk’imbwa, bakirukanwa nta kosa kandi ntibagire aho baregera ? Umuntu akaza akakurasa nk’urasa itungo, bikarangirira aho nta rundi rubanza. Ubutabera burihe ? Umusilikari se ni igitungwa cy’umuntu ku giti cye cyangwa ashinzwe kurengera umutekano w’igihugu cyose !
3. Abakuru bacu baherutse gukurwa mu myanya yabo.
Iki kibazo nacyo ntabwo tukivugaho rumwe. Biragaragara ko muri bariya bitwa ko bafunze harimo abagana mu kwicwa . Kandi rero uko tubazi bararengana. Nyamara ni abasilikari b’agaciro gakomeye, bajijutse, ariko buriya bagiye gupfa nk’inyamafu! Ntabwo ari byiza, biratubabaje cyane.
Ntabwo dushobora gukomeza gushyigikira Leta nk’iyi igendera ku mafuti n’Amahanga ubwayo akomeje kwamagana. Turagira ngo tuyimenyeshe ko niba itisubiyeho ngo ireke abaturage bisanzure mu gihugu kandi n’ingabo zigihugu zigire uburenganzira zihabwa n’amategeko, natwe tuzahagarika kuyishyigikira. Kandi nyine twabyiyemeje.
Harakabaho ubumwe bw’Abanyarwanda.
Frank K.
Umusirikari mu ngabo z’u Rwanda.
Real hero Rukara Rwa Bishingwe (mercredi, 25 janvier 2012)
The Germans did not significantly alter the societal structure of the country, but exerted influence by supporting the King and the existing hierarchy and placing advisers at the courts of local chiefs. They also observed and perpetuated the ethnic divisions of the country; they favoured the Tutsis as the ruling class and aided the monarchy in putting down rebellions of Hutus who did not submit to Tutsi control.
HYPERLINK « http://jeanuwimana@yahoo.co.uk » t « _blank »umunyakuli (mercredi, 25 janvier 2012 01:43)
Uretse ko ufite imbunda avuga likijyana, kandi ntihagire umuvuguruza.
Byongeye iy’ISI dutuyeho ikaba itegekwa n’AMABANDI.
Ibyo muvuga ko Leon MUGESRA yavuze, nta gitangaza kilimo.
Niba yarabivuze , yihanizaga FPR INYENZI INKOATANYI.
Abitewe n’UBWICANYI bw’inyenzi INKOTANYI .
Ubulyo zazaga zica ABATURAGE binzira karengane.
Muli mwese muli gusakuza hano kurubuga, haruhakana ko KAGAME Paul N’inyenzi ze, baje bica ABATURAGE b’inzira karengane cyane ABATURAGE bo mu karere ka BYUMBA????
Musubire inyuma neza, murebe ABATURAGE bo muli za KIVUYE, za BUTARO, aba mu KANIGA abo muli MUVUMA.
Mwongereho ABATURAGE KAGAME Paul yiciye kuli Stade I Byumba kumugaragaro.
Kandi Paul KAGAME niwe wali uyoboye izo NYENZI zicaga ABATURAGE.
None niba Leon MUGESERA yararakaye akavuga amagabo YIHANIZA inyenzi.
Yabitewe n’Agahinda n’Uburakali, yaterwaga n’Ubwicanyi bw’Inyenzi, kuko zazaga zica ABATURAGE binzira karengane bo mu bwoko bw‘ABAHUTU.
Muvugishe ukuli, ntabwo ali KAGAME Paul wagombye gucira Leon MUGESERA.
Kuko MRND yali ihanganye na FPR Inkotanyi.
Ninko gufata KAGAME Paul, ukamuha Leon MUGESRA ngo NAWE AMUCIRE URUBANZA.
Ese murabona KAGAME Paul we, yakwemera ko Leon MUGESERA amucira urubanza????
Leon MUGESERA uretse ibyo muvuga ko yavuze, Leon MUGESERA mu buzima bwe.
Ntabwo yigeze akora ikosa na limwe, mu buzima bwe.
Ndavugisha ukuli, Leon MUGESRA nta maraso afite mu ntoki ze.
Nta muntu umurega, avuga ko yamwiciye umuntu.
Aliko KAGAME Paul ni ruvumwa.
Aliko KAGAME Paul kuva kera, akora ubwicanyi ndenga kamere yabuhereye mu buto bwe.
Kuva kuva muli Uganda, igihe yakora mu iperereza lya MUSEVENI (DMI).
Yicira abantu munzu bita izina (“BASIMA HOUSE“).
Iyo nzu ikaba ili aho bita izina “MENGO” I Kampala.
Kwica abantu akaba atababalira, akaba aliyo mpamvu I BUGANDE bamwise izina “PILATO” kubera kwica.
Kugeza uyu munsi aracyakomeza kwica abantu, kandi akanabyigamba ku mugaragaro.
Ntabwo wagereranya Kagame Paula na Leon UGESERA.
Kugeza uyu munsi, nta muntu n’umwe, urahagarara ngo, avuge ko Leon MUGESERA yamwiciye umuntu.
Aliko kagame Paul abamuvuma ni benshi cyane.
Kagame Paul yikoreye imivumo n’Amaraso y’ABANTU k’Umutwe we.
Muli make rero, ntabwo Kagame Paul, aliwe wagombye gucira urubanza Leon MUGESERA.
Nabuze umuntu numwe wahagarara, ngo avuge akandi asobanure neza igihe Paul KAGAME azacirwa urubanza.
Muli make ibyo muvuga ko Leon MUGESRA yavuze, yabitewe N’AGAHINDA, kuko KAGAME Paul yazaga yica ABATURAGE bo mu bo mu bwoko bw’ABAHUTU.
Uretse ko nyine iy’ISI dutuyeho itegekwa n’AMABANDI.
Ntabwo KAGAME Paul na FPR, alibo bagombye gucira urubanza Leon MUGESERA.
Ndarangiza ngira nti;
Biragaragara neza ko KAGAME Paul azacika INKIKO zo ku ISI.
Aliko URUKIKO rw’Imana, ndemeza neza ko atazarucika.
Umunyakuli
KAGARAMA (mercredi, 25 janvier 2012 01:28)
Rwose le Prophète irinde kugwa mu mutego!
Iyi nkuru ntacyo ivuze ndetse n’uwayanditse si ingabo nyayo y’igihugu nk’uko abyiyitirira!
Wowe Frank K., ibi bibazo byawe natwe abasivilians ni byo twibaza. None se ubafunga gutya, akabica gutya, akabarenganya uku si umusilikari? Hanyuma se ko nduzi abatwara nk’amatungo imbunda zanyu yarazibatse?
Ngo ba AFANDI! Abahe se? Ibigarasha mu mukino gusa.
Ahubwo abashahure abamare kuko nta musirikari ubarimo! Ubundi se abadashobora kwirwanaho we bazamumarira iki mu rugamba rumutegereje?
Udashoboye kurwanisha umunwa nafate akabando ke cg bamusye n’ubundi inyundo ntiheruka ikiraka!
HYPERLINK « http://www.google.com » t « _blank »I0 (mardi, 24 janvier 2012 23:27)
Wewe wanditse iyi nkuru urabeshya iki? ukora akazi ka geshi cyangwa se urasebanya bisanzwe biranga Nyamwasa na bagenzi be? Vuga ayo mazina yama officers arengana, afungwa, agakubitwa, cyangwa akaraswa nta cyaha yakoze? iyo liste ndayitegereje maze nkunyomoze. Reka njye i Muhanga ndunva hadui yahageze. Intelligence officer Kazini
loukanikos (mardi, 24 janvier 2012 20:26)
Ku italiki ya 22 kamena 1941, ubudage bwagabye igitero ku ngabo zaba soviets mucyo bise operation barbarossa. Muri icyo gihe Staline yari yaramaze aba officiers supérieurs abica abandi abohereza muri goulag, mubyo amateka yise purges(1936-1938). Byoroheye abadage gufata igice kinini cy’uburusiya kuko abayoboraga ingabo zaba soviets nta experience cg ubumenyi busabwa bari bafite.Ikindi kandi umuyobozi w’ingabo k’urugamba mbere yo kugira icyo akora(prendre l’initiative)yagombaga kubanza kubaza commissaire politique.Staline yaje gushiduka abadage bageze ku miryango ya moscou, ahitamo guhindura strategie, ahamagaza bamwe muba officiers bari bagihumeka muri goulags, anakuraho ubushobozi bw’indengakamere aba commissaires politiques bari bafite.Yakijijwe ni uko URSS cyari igihugu kinini cyane ushobora gukora repli ndende, gifite abasirikari benshi bo gutakaza(1.500.000 barapfuye naho 4.000.000 bafatwa mpiri, ariko urugamba rurakomeza),ikindi cyamukiije ni urwango abaturage bari bafitiye abadage kuko babafataga nk’abantu baje kubashyira mu bucakara.
-Duhereye kuri aya mateka twakwibaza icyo ubuyobozi bw’urda buba bwiringiye, iyo buburabuza bamwe mu bayobozi b’ingabo, abinararibonye muri bo bakicwa.
1.Ese dufite ubutaka bunini tuzakoreraho repli mu gihe babandi bakesha amapeti yabo gucinya inkoro bazaba bakubiswe inshuro?
2.Ese dufite abasirikali benshi bo gutakaza?
3.Ese abaturage n’abasirikali bo hasi bazaba bafite urwango ruhagije rw’uwo bazarwanya ku buryo bazemera gupfira ku rugamba barinze ubuyobozi bukuru? Amateka aberaho kutwigisha, kuko nyamwanga kunva ntiyanze no kubona.

robotstxt: allowed

filter: keep


text:
Ibidutandukanya byari bikwiye gufatwa nk’ubukire bw’Abanyarwanda.
Mbese mu Rwanda rwo hambere habagaho amoko angahe ? Ni ayahe? Inyamaswa iyaranga yari iyihe ?
Ishema ry’Abasindi ni uko barimo Abanyiginya babyariraga u Rwanda abami n’ibikomangoma. Icyivugo cy’Abega ni uko ari bwo bwoko abami bakunze gushakamo abagore, ibyo bikaba byaratumye igihe kigera, cyane cyane nyuma ya Rucunshu (1896) Abanyiginya basigarana ingoma ku izina gusa, ariko mu by’ukuri ari Abega bica bagakiza, bakica kurusha uko bakizaga. N’ubu perezida Paul Kagame ni umwega, naho umwami Yohani Batista Kigeri wa 5 Ndahindurwa w’umunyiginya agiye kuzagwa ishyanga. Abega bazwiho kuba abagome cyane. Impyisi yarivugiye ngo “Abantu bategekwa n’Abega bahorana umutima mu mtwe”. Icyo Abungura bahiga andi moko ni uko ari bo perezida Yuvenali Habyarimana (1973-1994) yakomokagamo. Yari Umwungura w’Umushusha.
Amoko amwe yari yiganjemo Abahutu. Dore ayo ari yo, ingoma z’abami babo n’aho batwaraga :
Nta mihango yihariye Abanyarwanda bari mu bwoko ubu n’ubu bakoreraga inyamaswa cyangwa inyoni ibaranga. Nta n’ubwo bari babujijwe kuyihiga no kuyica. Kirazira mu muco wa kinyarwanda kwica inyamaswa ikurikiranywe n’abahigi, igahungira mu nzu. Kirazira kwica inyamanza n’igikona, ariko ibyo bireba Abanyarwanda bose, ntibireba gusa Abagesera barangwa n’inyamanza cyangwa Ababanda barangwa rimwe na rimwe n’igikona. Ugize ibyago akica inyamanza cyangwa igikona yagombaga gukora imihango yo kugirango ibyo yakoze bitamusama. Hari abaturage bake cyane batagiraga ubwoko babarwamo. Nabyo ariko byasaga no kugira ubwoko kuberako babitaga Abashozi.
Abega, Abakono, Abagesera n’Abaha ni amoko yitwaga Ibibanda. Ni yo umwami yagombaga gushakamo abagore. N’ubwo umwami atashakaga mu Bazibaga, nyamara nabo bari ubwoko bwubashywe kuko ari bwo nyina wa Gihanga yakomokagamo. Abagesera nabo bigeze kuba ibibanda, ariko kuva ku ngoma ya Ruganzu wa mbere Bwimba ntibongeye kuba byo. Abashambo n’Abahondogo ntibashobora kuba byo kubera ko ari abavandimwe b’Abasindi, bakaba ari abahungu ba Gihanga. Bene Gihanga bavagamo abami gusa, ntibavagamo abagore b’abami. Andi moko asigaye yafatwaga nk’adakwiye icyo cyubahiro cyo kuba ibibanda.
Mu ntangiriro abantu bahuje ubwoko babaga bafitanye n’amasano, bafite igisekuruza kimwe. Naho kuba mu bwoko bumwe ushobora gusangamo Abahutu, Abatwa n’Abatutsi, Alegisi Kagame abisonura kuri ubu buryo : ngo Abatutsi bamwe bacibwaga mu bandi Batutsi bagasigara bitwa Abahutu, ariko bagakomeza kuba Abasindi, Abega… Naho Abatwa bo bafata ubwoko bw’ubahatse. Ikibi kiri muri ibi bisobanuro bya padiri Alegisi Kagame ni ya ngengabitekerezo ishaka kutwemeza ko Abatutsi bose barutaga Abahutu bose. Kuki se atavuze niba hari Abahutu bahindukaga Abatutsi ? Musyete se ntiyahindutse Umututsi kandi yari Umutwa ?
Umubanda utazibagirana mu mateka y’u Rwanda ni Mashira wabaye umwami wa nyuma w’i Nduga. Yari umuvubyi (ni ukuvuga ko yabashaga kugusha imvura), akamenya no guhanura ibizaba (umuraguzi). Umukobwa we, Bwiza bwa Mashira budashira irora nirongora, ni we mukobwa mwiza wabayeho mu Rwanda, nta n’undi uzabaho umuruta mu bwiza.
Buri bwoko bwagiraga icyo bumarira ubundi.
Urugero ni nk’uko iyo umugabo yabaga amaze gusiza ikibanza yifuza kubakamo inzu, yagombaga gutegereza ko inyoni ziza gutoragura udusimba muri icyo kibanza. Muri izo nyoni hagombaga kubamo inyamanza. Iyo haburagamo inyamanza, yajyaga guhamagara umuntu w’umugesera, agashinga imiganda y’umuhango muri icyo kibanza. Hanyuma rero nyirikibanza akaza kuyirandura, akabona gishinga imiganda nyakuri, agatangira kubaka inzu ye.
Umwanzuro
Abanyarwanda bashatse kwibanira mu mahoro bahita babona ko bafite byinshi bibahuza kurusha ibibatanya ! Amoko yabo ni magirirane, buri bwoko bufite icyo bumariye igihugu. Ikibazo dukomeje kugira ni Abayobozi babi(Leadership) bushaka gufata cyangwa kuguma ku butegetsi bifashisha guca Abanyarwandamo ibice !
(Byavanywe kwa Alexis Kagame, Les organisations socio-familiales de l’ancien Rwanda, Bruxelles 1954 pp.37-61 ; Baudouin Paternostre de la Mairieu, Le Rwanda : Son effort de développement, Bruxelles, Ed. De Boeck, 1972, p. 32, bishyirwa mu kinyarwanda n’ubwanditsi bwa http://www.leprophete.fr)


text:
Umunsi mpuzamahanga w’umwana w’umukobwa washyizweho mu mwaka wa 2011 utangira kwizihizwa muri 2012, ukaba wizihijwe tariki ya 11 ukwakira buri mwaka. Mu Rwanda uyu munsi ukaba wizihirijwe bwa mbere mu Karere ka Nyabihu mu murenge wa Rugera.
Hinga Weze ifatanije n’Akarere ka Nyabihu uyu munsi w’umwana w’umukobwa ikaba yawijihirije mu Kigo cy’amashuri cy’Urwunge rw’Amashuri rwa Gakoro, aho byahuriranye n’itangizwa ry’amashuri y’igihembwe cya mbere cy’amashuri cya 2021-2022.
Uyu munsi ukaba wari ufite insanganyamatsiko igira iti “Ijwi ryanjye ndinda ihohoterwa rikorerwa igitsina”,ukaba watangijwe no kwigisha abanyeshuri ba GS Gakoro b’abakobwa n’abahungu uko bahumbika imirama yo mu karima k’igikoni.
Nteziryayo Ignace ushinzwe ishami ry’ubuhinzi muri Hinga weze afatanije n’abajyanama b’ubuhinzi mu murenge wa Rugera basobanuriye abo banyeshuri ibyiza byo kugira akarima k’igikono abo banyeshuri ndetse bashishikarizwa kubigira ibyabo kuko aribo babyeyi b’ejo hazaza.
Agira ati “Kuri uyu munsi mpuzamahanga w’umwana w’umukobwa ku isi turashishikariza umwana w’umukobwa kumenya kwiharika akarima k’igikoni kandi bagasonukirwa ko imirire myiza mu muryango ariryo terambere ry’urugo, kuko nibo babyeyi b’ejo hazaza”.
Ushinzwe umutekano mu Murenge wa Rugera CIP Elvis Munyaneza yaganirije urubyiruko rw’abanyeshuri ba GS Gakoro ko bagomba kwirinda ihohoterwa ndetse bagatangira amakuru ku gihe aho hari uwahohotewe.
Agira ati “Kwirinda ihohoterwa rishingiye ku gitsina, kandi mu gihe hari urikorewe agatanga amakuru hakiri kare kuko iyo mutabivuze mugahishira ababahohoteye muba mwishe ubuzima bwanyu”.
Umukozi mu Karere ka Nyabihu ushinzwe Uburinganire n’Ubwuzuzanye n’Iterambere mu muryango Uwurukundo Monica yaganirije urwo rubyiruko rw’abakobwa n’abahungu abibutsa ko bafite uburenganzira bumwe bwo kwiga ndetse no kuzungura ibyo mu miryango yabo.
Agira ati “Tugomba gukoresha ikoranabuhanga tuvomamo tuvanamo ibitugirira akamaro, iryo koranabuhanga rikadufasha gutera imbere, kandi mube intumwa zo kugeza kuri bagenzi banyu batageze hano ibijyanye n’uburenganzira bwanyu, mubagezaho ibyo mwigiye hano murwanya ihohoterwa iryariryo ryose ryakwangiza ubuzima bwanyu”.
Hatanzwe ubuhamya bw’abana b’abakobwa biteje imbere babigiriwemo inama na Hinga Weze, ndetse bagira inama bagenzi babo nabo uko bashobora kwishyira hamwe, kugira ngo nabo babashe kujya mu matsinda banahabwa ibikoresho na Hinga Weze kugira ngo bizabafashe kurushaho kugira ubuzima bwiza mu miryango yabo.
Ubuyobozi bw’Ikigo cy’amashuri cya GS Gakoro nabo bahawe na Hinga Weze ibikoresho ndetse n’ingemwe z’avoka kugira ngo mubyo bagaburira abanyeshuri ntihazaburemo ibyubaka umubiri, kuko izo ngemwe za Avoka bahawe zibanguriwe urubuto rwa Hass rukungahaye ku ntungamubiri ndetse zigoma no kugera kubaturiye iryo shuri.
@Rebero.co.rw


text:
Imbere y’Umunyamabanga Nshingwabikorwa w’Umurenge wa Remera, kuri iki Cyumweru, tariki 31 Nyakanga 2016. Butera Knowless  na Ishimwe Clement barahiriye kubana akaramata bakurikije uko amategeko ya Repubulika y’u Rwanda abiteganya.
Ibyishimo byari byose ku amaso yabo
Ikweto zari zarabikiwe uyu munsi mukuru utari usanzwe mu buzima bwabo
Knowless ibyishimo byamusagaga ku amaso arahirira kubana akaramata na Clément
Umunezero wari wose ,
Mukanya barajya gusaba no Gukwa Butera … amafoto nayo arabashyika ho mukanya nti mucikwe
Amafoto: Plaisir Muzogeye/K2D


text:
Abo Turibo
“
Isengesho ryacu ni uko “Ubutumwa bw’Abamarayika Batatu bwasakara ku isi maze tukitahira iwacu bidatinze.”
”
GUTUNGANYA IBYIGISHO
1.Ibyigisho byasemuwe bikuwe mu rurimi rw’Icyongereza
PPT ikoresheje ibyumba byayo bifata amajwi n’amashusho biri mu gihugu cy’u Rwanda na Repubulika Iharanira Demokarasi ya Kongo, yasemuye ibyigisho bitandukanye. Twavuga mo iby’ababwiriza nka:
- Professor Walter J. Veith
- Ivor Myers
- Doug Batchelor
- President Ted C. Wilson
- David Asscherick
- Ndetse n’abandi babwiriza bitangiye kubwiriza Ubutumwa bw’Abamarayika Batatu
Ibi byigisho biboneka mu ndimi nk’Ikinyarwanda, Igifaransa, Ilingala, n’Igiciluba. PPT isakaza ubu butumwa ikodesha amasaha ku mateleviziyo yigenga agaragarira mu bihugu biba bikoresha indimi ubwo butumwa bwahinduwe bugashyirwa mo. Ibi byigisho kandi uba ushobora kubibona kuri Youtube channel yacu ndetse no ku mbuga nkoranyambaga zitandukanye. Muri iyi minsi, Youtube channel yacu isurwa n’abarenga 30,000 ku kwezi.
2.Ibitabo byasemuwe bigacapwa
Ku bufatanye na Yunyoni y’u Burengerazuba bwa Kongo, twasemuye ibitabo tubikura mu cyongereza tubishyira mu Kinyarwanda, Ilingala, Igiswahili, Igifaransa ndetse n’Igiciluba, ndetse turabicapa ngo bikwire hose. Ibyo bitabo ni:
- Ukuri Kuvugwe cya Prof. Walter J. Veith
- Igishushanyo Mbonera cy’Imana cya Ivor Myers
- Kugana Yesu cya Ellen G. White
- Abakurambere n’Abahanuzi cya Ellen G. White
- Abahanuzi n’Abami cya Ellen G. White
- Ibyakozwe n’Intumwa cya Ellen G. White
Ubu turi guhindura n’ibindi bitabo bya Ellen G. White mu Ilingala, Igiswahili ndetse n’Igiciluba. Dukorana n’Amafilidi yo muri Afurika ngo ibi bitabo bigere kuri bose binyuze ku Babwiririsha Ubutumwa Ibitabo.
3.Ubutumwa mu ndimi kavukire z’Abanyafurika
PPT ifatanyije n’Ababwiriza Butumwa Bwiza b’Abanyafurika mu bice bitandukanye, ifata kandi igatunganya ibyigisho byabo ndetse ikabitambutsa ku ma televiziyo yigenga muri Afurika. Umusaruro wavuye muri ibi ni uko byahinduye benshi bakabatizwa bakifatanya n’amatorero y’Abadiventiste abegereye, by’umwihariko muri Repubulika Iharanira Demokarasi ya Kongo.
PPT yafashe kandi ikomeje guhindura mu majwi ibitabo bya Ellen G. White mu Kinyarwanda, Igiswahili, Ilingala ndetse n’Igiciluba. Bimwe mu bitabo byahinduwe mu majwi ni nka:
. • Abakurambere n’Abahanuzi
. • Abahanuzi n’Abami
. • Uwifuzwa Ibihe Byose
. • Ibyakozwe n’Intumwa
. • Intambara Ikomeye
. • Uburezi
. • Ibyaduka byo mu Minsi y’Imperuka
. • Inama ku Mirire n’Ibyo Kurya
. • Rengera Ubuzima n’ibindi….
PPT ifite Youtube Channel za buri rurimi zisurwa n’abarenga 30,000 buri kwezi.
4. Apulikasiyo yo muri Telefone ya Precious Present Truth
PPT yakoze Apulikasiyo ya telephone yitwa “Precious Present Truth” ushobora gukura kuri Google Play Store nta kiguzi utanze Muri iyi Apulikasiyo ushobora gusanga mo Bibiliya Yera mu majwi, ibitabo bya Ellen G. White mu majwi ndetse n’ibibwirizwa bitandukanye mu ndimi 6.
GUSAKAZA HOSE UBUTUMWA BWIZA
PPT isakaza ukuri kwa Bibiliya kuri buri wese ku isi hose, cyane cyane ku bumva indimi z’abanyafurika, binyuze ku biganiro bitambuka ku mateleviziyo, amaradiyo, ku rubuga rwacu rwa interineti, kuri apulikasiyo yacu no ku mbuga nkoranyambaga zitandukanye.
Ibiganiro byacu bitambuka ku mateleviziyo yo mu Rwanda, Repubulika Iharanira Demokarasi ya Kongo na Tanzaniya, kandi turizera ko mu bihe bya vuba tuzaba dufite televiziyo yacu bwite ngo tubashe kubwiriza Afurika yose.
GUKORA AMATERANIRO Y’IVUGABUTUMWA (AMAVUNA)
Turateganya gutumira ababwiriza b’inararibonye b’Abadivantiste baturutse ku isi hose ngo baze kubwiriza muri Afurika, abatekinisiye bacu bagafata ibyo byigisho ngo bizanatambutswe ku ma televiziyo n’imbuga nkoranyambaga bitandukanye. Muri uyu murimo, turashima Imana yawudufashijemo ikireherezaho imitima ya benshi, kandi turizera ko Iyatangiye umurimo izanawusohoza. Inkuru ya vuba ishimishije; ni iy’abatuye bo mu mugi wa Tshela uri mu ntara ya Congo Central mu gihugu cya Repubulika Iharanira Demokarasi ya Kongo, bakurikiraga ikiganiro Ubutumwa bw’Abamarayika Batatu gitambuka kuri televiziyo yitwa Digital Congo, irebwa na benshi muri icyo gihugu. Buri wese araritse mugenzi we, umugi wose bakurikiranye icyo kiganiro. Igitangaza cyabaye ni uko cyera kabaye Ijambo ry’Imana ryabakoze ku mutima bakiyemeza kuruhuka umunsi w’Isabato, nuko bakabaza ubuyobozi bwa Yunyoni y’Uburengerazuba bwa Kongo ahaherereye urusengero rw’Abadiventiste b’Umunsi wa Karindwi rubegereye. Ubuyobozi bw’Itorero bwasanze aho mu mugi wa Tshela nta rusengero bahafite, biyemeza kohereza yo Abakorerabushake kujya kubwiriza abo bizera bashya bari bahindutse .Igihe abo Bakorerabushake bageraga yo, ababyeyi barababwiye ngo “Twamaze gusobanukirwa neza ko dukwiriye kuruhuka ku Isabato, ariko abana bacu biga ku Isabato. Hakorwa iki ngo abo bana na bo bajye baruhuka Isabato?” Abo Bakorerabushake babajije abo babyeyi umubare w’abana bifuza kujya baruhuka ku isabato. Hashize igihe gito, abo babyeyi bagarukanye amakuru ashimishije ko abana bifuza kujya baruhuka ku isabato ari 450 Itorero ryateranyije amafaranga hashakwa ahantu ho guteranira ku isabato, rinubaka ikigo cy’ishuri muri uwo mugi N’ubwo abo banyeshuri biga mu buryo bugoye kuko nta mashuri akwiye bafite, barashima Imana, bakanayubaha baruhuka ku munsi w’Isabato.


text:
Nyabihu: Abaturage bijejwe guhabwa amashanyarazi afite ingufu
Yanditswe na KANAMUGIRE EMMANUEL
Ubuyobozi bw’Akarere ka Nyabihu burizeza ingo zigera kuri 48 zo mu Kagari ka Ryinyo, Umurenge wa Kintobo, kubagezaho amashanyarazi afite ingufu bakabasha kuyabyaza umusaruro.
Ibi bitangajwe mu gihe aba baturage bavuga ko umuriro w’amashanyarazi bahawe ufite ingufu nke zituma bagorwa no kuwubyaza umusaruro.
Bamwe muri bo bavuga ko mu gihe uyu muriro w’amashanyarazi utarongererwa ingufu batabasha gutangiza imishinga ibafasha kwiteza imbere aho batuye nko gukoresha ibyuma bisya imyaka, gusudira n’ibindi bikenera umuriro mwinshi.
Nteziryayo Emile avuga ko umuriro uhari ariko ufite ingufu nke, yagize ati : « Umuriro urahari ariko nta ngufu ufite, ntiwashyiraho urusyo ngo ube wasya ; umuriro dufite ni uwo kogosha gusa kandi twese nta bwo twajya kogosha. Twumva ko batwoherereza umuriro ufite ingufu (triphasé) kugira ngo natwe tubone icyo twakora».
Nyiramirera Therese yagize ati: « Duhura n’ikibazo cyo kubona imashini zisya hafi. Ubuyobozi bwadushyiriramo ingufu tukabona igikoma ahatwegereye n’abafite amafaranga bakaba babyutsa imishinga, bakagura ibyuma bisya».
Ubuyobozi bw’Akarere ka Nyabihu buvuga ko icyo kibazo bagiye gushaka uko bagikurikirana abaturage bakabona umuriro uhagije bakoresha imirimo yose bifuza.
Umuyobozi w’Akarere ka Nyabihu wungirije ushinzwe iterambere ry’ubukungu, Habanabakize Jean Claude, avuga ko icyo kibazo ari ubwa mbere bacyumvise ariko ko bagiye gufatanya na REG kugira ngo barebe uko cyakemurwa bagendeye ku bushobozi buhari.
Yagize ati : « Ni ikibazo numvise vuba, icyo turibukore ni ukugenzura aho hantu kugira ngo turebere hamwe n’abakozi ba REG, turebe izo ngufu nke z’uwo muriro bavuga n’ibikorwa bifuza kuhakorera, turebe ko ubushobozi bwaboneka, tukavugana na REG uko iki kibazo cyakemuka bakaba bahabwa tranformateur ifite imbaraga, iyo triphasé ibe yaboneka. Babyizere rwose.»
Ubuyobozi bw’Akarere ka Nyabihu buvuga ko bitarenze ukwezi kwa kabiri umwaka utaha iki kibazo kizaba cyakemutse abaturage bakabona umuriro w’amashanyarazi bifuza.
Ubuyobozi bw’Ikigo gishinzwe gukwirakwiza ingufu z’amashanyarazi, REG ishami rya Nyabihu na bwo buvuga ko bwiteguye gufatanya n’ubuyobozi bw’akarere kugira ngo bakemure icyo kibazo cy’umuriro muke ubundi abaturage bakomeze imirimo ibateza imbere.


text:
Makanyaga yataramiye mu karere ka Rubavu
Yanditswe na IYAREMYE YVES
Umuhanzi Makanyaga Abdul yataramiye abakunzi b’umuziki we bo mu karere ka Rubavu mu gitaramo yakoreye muri Scandinavia ahasanzwe habera ibitaramo bitandukanye by’abahanzi by’umwihariko abo mu Rwanda n’abo muri Repubulika iharanira Demokarasi ya Kongo.
Umusaza Makanyaga waririmbye afatanyije n’abacuranzi be mu buryo bw’umwimerere yishimiwe bidasanzwe n’abari baturutse muri Repubulika iharanira Demokarasi ya Kongo bajyaga bumva indirimbo ze ariko bataramubona cyane ko ngo bamufata nk’inararibonye mu bahanzi ndetse ngo bumva akwiye kujya afatwa nk’ikitegerezo.
Makanyaga Abdul ubwo yari mu gitaramo yashimiye abakunda umuziki we bari bagiye kumureba ari benshi bamwe babura aho barebera ibirori kubera ubwinshi bwabo abasaba gukomeza gukunda umuziki w’umwimerere cyane ko yasanze indirimbo ze hafi ya zose bazizi bakanamufasha kuziririmba.
Yagize ati “Nishimye cyane gutaramira abakunda indirimbo zange kandi bazizi kandi nange nzaharanira kubashimisha,ni ubwa mbere ntaramiye muri Scandinavia ahantu hahurira abaturage b’ibihugu byombi bakishimira ibitaramo ndabasaba gukomeza gukunda umuziki wacu no gukunda umuziki w’umwimerere.”
Umuhanzi Makanyaga Abdul azwi ku ndirimbo nyinshi zirimo iyitwa “Rubanda”, “Ibitekerezo”, kandi afite n’izindi ndirimbo.


text:
Ikigo cy’Abadacogora-Intwari cya Caritas Kigali bavuga ko gufasha abana kuva mu muhanda utitaye ku babyeyi babo n’abo bavukana bidashobora gukemura burundu ikibazo cy’abana bo mu muhanda.
Ikigo cy’Abadacogora-Intwari cya CARITAS Kigali cyasanze umwana wafashijwe kuva mu muhanda akitabwaho yatera imbere ariko igihe umuryango we utafashijwe, umwana ashobora kongera gusubira mu muhanda.
Mu rwego rwo guca burundu iki kibazo, Caritas Kigali ifatanyije n’ubuyobozi bw’umujyi wa Kigali, ikigo cy’Igihugu cy’Igororamuco bafatanya muri gahunda zo kurwanya ubuzererezi no kwigisha abaturage ndetse n’imiryango muri rusange impamvu zitera abana kujya mu muhanda ndetse n’ingaruka z’iki kibazo.
Ikibazo cy’abana bo mu muhanda mu mujyi wa Kigali ndetse no mu mijyi iwunganira gikunze kugarukwaho nka kimwe mu bihangayikishije leta y’u Rwanda.
Caritas Kigali ivuga ko imaze imyaka irenga 30 ihangana n’iki kibazo, nyamara hirya no hino mu mijyi yo mu Rwanda haracyagaragara aba bana.
Mushashi Josiane, umuhuzabikorwa w’ikigo cy’Abadacogora-Intwari avuga ko impamvu iki kibazo kidacika burundu ari uko muri iyo myaka yose, iyi miryango yita kubana bo mu muhanda yashakiraga ikibazo aho kitari.
Mushashi avuga ko hibandwaga kugufasha abana kuva ku muhanda, ariko hakirengagizwa umuryango akomokamo.
Hashize imyaka 5 Caritas Kigali ihinduye uburyo bwo gukemura iki kibazo, bwibanda cyane ku kwigisha umuryango nyarwanda muri rusange guhindura imyumvire kuri iki kibazo cy’aba bana kandi ko bishobora kuzatanga umusaruro urenze awabonetse mu myaka irenga 30 kuko ubu hitabwa kuri abo bana ndetse no ku miryango yabo.
Ati “Hashize imyaka 5 dutangiye gukora ku muryango, kandi tubona bizatanga umusaruro mwiza mu by’ukuri gufasha umwana wenyine ntabwo bitanga umusaruro urambye”.
Icyakora umwana we ashobora gutera imbere, ashobora kuva mu muhanda burundu, akiga akaba umuntu ukomeye, ariko ababyeyi be cyangwa abavandi be badafite icyo babyumvaho bashobora kumusubiza inyuma, cyangwa se barumuna be bakawujyamo (umuhanda).
Umuyobozi w’umujyi wa Kigali wungirije ushinzwe imibereho y’abaturage Muhongerwa Patricie nawe yibutsa ababyeyi ko aribo ba mbere bafite inshingano ku burere bw’abana babo.
Uyu muyobozi ariko anagaruka ku makimbirane yo mu miryango ashingiye ku ihohoterwa nk’imwe mu mpamvu zitera abana guhunga imiryango, ariko akavuga ko gukomeza kwibutsa ababyeyi inshingano zabo ari imwe mu nzira yo guca ubuzererezi mu bana.
Ati:”Kubera amakimbirane usanga buri wese yishakishiriza, umugore agahunga urugo, umugabo akigira mu mayoga, abana bakajya mu mihanda.
Asanga ubukangurambaga bukozwe kenshi, ababyeyi bakibutswa inshingano zabo, igihe cyazagera abana bakava ku muhanda burundu”.
Mu mujyi wa Kigali by’umwihariko niho hagaragara abana benshi bo mu muhanda baba baraturutse mu turere tunyuranye two hirya no hino mu gihugu.
Mu myaka irenga 30 Caritas Kigali yamaze ifasha abana kuva mu muhanda, ivuga ko yafashije abana barenga 6000 kuva mu muhanda, muribo hakaba harimo abafite imirimo inyuranye mu nzego zitandukanye.
Hari n’abandi 463 bakiri muri gahunda yo gufashwa, harimo abakiri mu bigo bibagorora ndetse n’abari kwiga mu mashuri asanzwe n’ay’imyuga ndetse nayisumbuye na Kaminuza.


text:
Ubutumwa buhumuriza muri iki gihe gikomeye duhanganye n’icyorezo cya COVID-19
Bavandimwe, Nshuti, Bafatanyabikorwa, Banyamuryango ba PFTH, ndagirango mbahumurize muri ibi bihe twugarijwe n’icyorezo cya COVID-19, aho ibikorwa na gahunda twari twarateganyije byagizweho ingaruka. Ndizera ko mwakiriye neza iyi gahunda yo kuguma mu rugo kuko nibwo buryo bwiza bwo kwirinda. Sinshidikanya ko turi kubahiriza amabwiriza twahawe n’ubuyobozi bw’Igihugu cyacu azatuma duhashya iyi CORONA Virusi tukabishishikariza n’abandi bose.
Ibihe nk’ibi tubikoreshe neza tureba kure. Dukuremo amasomo adufasha gutegura za gahunda zitunganya umuryango nyarwanda haba mu mibanire, mu buzima, ndetse no mubukungu. Dukomeze gutanga umusanzu wacu aho dutuye mu bikorwa byo gufasha abadafite ikibatunga muri ibi bihe, dukomeze dutange ubutumwa bukumira amakimbirane mu muryango kandi tuzakomeza no gutanga umusanzu wacu na nyuma y’aha.
Twibukiranye ko ibyo gukora tubifite birimo : Kuganira hagati y’abashakanye, bagafatanya imirimo yo murugo, bakomeza kwimakaza umuco w’amahoro no gukumira amakimbirane, kwegera abana tukabatoza imico myiza, tukabafasha mu masomo, tukabatoza umuco mwiza wo gusoma, kwandika, gukora imikino ngororangingo, gusenga, no gukomeza gusesengura imibereho y’ingo zacu n’iy’umuryango muri rusange.
Mugire amahoro n’ubuzima bwiza.
Kanakuze Jeanne d’Arc
Umuyobozi w’impuzamiryango


text:
- Umusore w’imyaka 24 y’amavuko witwa Uwihoreye Jean Bosco yiyahuye mu cyuzi cya Rwinkwavu nyuma yo kubwirwa ko umukobwa bari bamaze iminsi bafitanye umushinga wo kubana yagiye gusura undi musore bikarangira babanye.
Ibi byabaye kuri uyu wa Gatandatu mu Mudugudu wa Rebezo mu Kagari ka Muko mu Murenge wa Murama mu Karere ka Kayonza.
Muri iki Cyumweru umukobwa yagiye gusura undi musore birangira amusabye kuhaguma akamugira umugore undi na we aremera arahaguma.
Umunyamabanga Nshingwabikorwa w’Umurenge wa Murama, Mutuyimana Pauline avuga ko uwo musore yiyahuye mu cyuzi cya Rwinkwavu giherereye muri uyu Murenge.
Ati “ Byabaye ejo kuwa Gatandatu nka saa mbili za mu gitondo, ngo hari umuntu wamuhamagaye amubwira ko umukobwa bakundanaga yashatse undi mugabo, undi ahitamo gufata umwanzuro wo kujya kwiyahura.”
Gitifu yakomeje avuga ko uwo musore nta kindi kibazo yari afite nkuko ababyeyi be babihamya. Ajya kwiyahura ngo yabaciyeho mu gitondo aho batemaga amasaka ababwira ko “ Hari umuntu umuhamagaye amuhuza n’umukobwa, bavugana akamusaba imbabazi amubwira ko yagiye gusura umusore bikarangira ahigumiye.”
Kugeza ubwo twandikaga iyi nkuru umurambo wa nyakwigendera wari ugishakishwa mu cyuzi ngo ushyingurwe. ni amakuru dukesha Igihe.com


text:
Kigali Greater Heights School bashyira imbere ubumenyi bujyana n’ubumuntu
Yanditswe na Amani Claude
Mu kigo k’ishuri Kigali Greater Heights School (KGHS) baha abana ubumenyi batagendeye no gutsinda ibizamini gusa ahubwo babatoza n’ubumuntu bakiri bato. Ubuyobozi bw’iki kigo bwemeza ko ubumenyi butagira ubumuntu buba bubfuye.
Mu kiganiro Imvaho Nshya yagiranye na Mugisha Faustin uyobora Kigali Greater Heights School (KGHS), yashimangiye ko Ikigo Kigali Greater Heights School gitsindisha abana bose mu bizamini bya Leta.
Nibwo ibi bituma bikururira benshi kuzana abana muri iri shuri, ubuyobozi bw’iki kigo ntabwo bushyira imbere uko gutsindisha gusa, kuko umwana uhize ahakura ubumenyi bumufasha mu bumenyi no mu mibereho ya buri munsi.
Mugisha yagize ati ati: “Ikiremwa muntu kigomba kugira ubumuntu. Ibibi byose biba kugeza no kuri Jenoside yakorewe Abatutsi yabaye mu Rwanda bituruka ku kubura ubumuntu. Dutoza abana ubumuntu bwubakiye ku muco w’imyemerere ya Gikirisitu yuzuye. Umwana amenya ko afite agaciro kamwe na bagenzi be kandi ko buri wese afite uburenganzira bungana n’ubw’undi imbere y’Imana n’imbere y ;abantu.”
Akomeza avuga ko umwana ufite uburere bwiza bushingiye ku mahame ya Gikirisitu yiga neza, kuko umwana urezwe neza atajya mu ngeso mbi nko kunywa ibiyobyabwenge, kwiyandarika no kudakurikiza amategeko, ahubwo ahora ashaka gukora neza ibyo asabwa kandi akabikorana umurava bikamuviramo gutsinda no kubaho neza.
Ikigo Kigali Greater Heights School kigamo abana b’inshuke n’abo mu mashuri abanza, cyatangiye mu mwaka wa 2014, gitangirana abana 32. Muri uyu mwaka wa 2018 kimaze kugira abana 526 mu gihe hari bamwe batakirwa kubera kubura ibyumba by’amashuri bihagije.
Mugisha avuga ko inyigo yamaze kurangira igisigaye ari inyubako zigiye kuzamurwa kugira ngo hongerwe ibyumba by’amashuri kuko abashaka kwiga muri KGHS biyongera cyane.
Intego ni uguha abana uburere batabona ahandi
Mugisha akomeza avuga ko bafite ihame rigira riti “Duhurije hamwe twashobora ibidashoboka, nta mwana w’umuswa ubaho kandi nta mwana utagira ikinyabupfura ”
Ibi Mugisha abyemeza ashingiye ku kuba uburere umwana ahawe ari bwo akurana. Iyo umwana yigishijwe neza umwarimu akamenya aho afite intege nke, aramuzamura akiga neza ntiyitwe umuswa, kandi iyo arezwe neza agakurikiranwa kugera mu muryango ntabwo ananirana.
Iri hame ni ryo rituma muri KGHS usanga mu ishuri harimo abarimu babiri cyangwa batatu kugira ngo bajye bamenya buri mwana kandi babashe kumukurikirana neza ; Mugisha ati “Abarimu n’abakozi tubahemba neza, ku buryo amafaranga ababyeyi batanga agira umumaro ufatika. ”
Mugisha akomeza avuga ko nubwo bigisha abana bakurikiza integanyanyigisho y’u Rwanda ya REB bagerageza no kumenya ibyiza biri mu nyigisho zo mu bihugu bigize umuryango wunze ubumwe bwa Afurika y’Iburasirazuba (East African Community ). Iyi ni imwe mu mpamvu zituma bakoresha n’Abanyarwanda n’abanyamahanga baturuka muri ibyo bihugu ariko bashingira cyane ku buhanga n’ubumenyi bafite.
Mu rwego rwo kunoza uburezi abarimu bakorera ku mihigo kandi hakaba n’igenzura rihwitura Mwarimu bigatuma barangiza neza ibyo bateguye. Kuvuga ngo umwana yatsinze ntibihagije muri KGHS, ahubwo hitabwa ku mubare w’amanota yagize agendana n’ubumenyi aba yasigaranye.
Umwana n’umubyeyi bahabwa agaciro
Agaciro k’umwana ni ngombwa kuko iyo ahawe umukoro akajya mu bushakshatsi akorera kuri internet, iyo arangije, buri wese aba agomba kuvuga ibyo yabonye mu ruhame ku buryo hari n’ibyo baba batasobanukiwe babaza mwarimu.
Ibi bigaragaza ko buri mwana afite icyo ashoboye kandi ko nabo hari icyo bungura mwarimu. Abana kandi bakora ingendoshuri barangajwe imbere n’abarimu babo kuko “Akanyoni katagurutse katamenya iyo bweze”, aha ni ho umwana amenyera ubushobozi yifitemo.
Mu kigo Kigali Greater Heights School haba komite ebyiri z’ababyeyi. Iya mbere ni iy’ubuyobozi, igizwe n’ababyeyi bafite aho bahurira n’uburezi mu kazi kabo, bafite ubunararibonye mu burezi cyangwa abahanga muri za Kaminuza. Aba ni bo ikigo gifata nk’abajyanama bagira inama ubuyobozi bw’ikigo ku cyakorwa kugira ngo uburezi burusheho kunozwa.
Komite ya kabiri itorwa n’ababyeyi, bakayihuriramo n’abarimuakaba ariyo isuzuma ibibazo by’ababyeyi, ibyifuzo byabo, ibigomba gukosorwa n’ibindi. Izi Komite zombi iyo zihuye zikora akazi gakomeye kuko zungurana ibitekerezo zikuzuzanya.
Abana bigishwa amateka y’u Rwanda; iminsi yo Kwibohora no Kwibuka bayizi neza
Mugisha avuga ko abana bigishwa amateka y’u Rwanda ku buryo iminsi yo mu gihe cyo kwibohora baba bayizi neza. Abana baba bazi neza impamvu u Rwanda rwabohowe, Abanyarwanda bakava ku ngoyi y’ubutegetsi bwarangwaga n’inzangano, ku ngoyi y’imitekerereze yakuruye Jenoside yakorewe Abatutsi.
Abana kandi bagira igihe cyo kwibuka abazize Jenoside yakorewe Abatutsi , bita “Icyumweru cyo Kwibuka” aho abana bigishwa amavu n’amavuko ya Jenoside yakorewe Abatutsi, ingaruka zayo ndetse n’ikifuzwa mu bantu.
Hari kandi umunsi abana n’abarimu bakora urugendo rwo kwibuka bafite ibyapa byamagana Jenoside n’ibindi bigaragaza ubutwari bwo kuyirwanya ku buryo n’ababona abana bari ku rugendo bamenya igikorwa barimo.
Mu kigo KGHS habaho icyumweru cyo kwibuka abana bigishwa ku mateka y’u Rwanda, bavuga ku mavu n’amavuko ya Jenoside, n’ingaruka zayo n’ikifuzwa mu bantu. Isozwa n’umunsi wateguwe bagakora urugendo n’abarimu rwo kwibuka kandi bazi icyo bakora koko bagenda n’ibyapa biriho ubutumwa. N’abari aho bose abaturanyi bakamenya ibikorwa.
Mugisha ashimangira amateka yigishwa abana agira ati “Abana tubigisha ubutwari, ubunyangamugayo n’ubupfura bwaranze Abanyarwa nubwo hari ababaye ibigwari bakica bagenzi babo. Abana bamenya ko hari ababaye imbarutso yo kwitangira abandi bamwe bahasiga ubuzima. Aha umwana ahitamo uwo ashaka kuba we kandi iyo yigishijwe neza ntahitamo kuba ikigwari ahubwa bahitamo ibyatuma baba intwari.”
Mugisha akomeza avuga ko umwana ahitamo azi ibyo ahisemo kandi akaba azi neza ko ubutwari atari kujya ku rugamba gusa ahubwo ko no kunoza umurimo ushinzwe cyangwa inshingano zawe nabwo ari ubutwari.
Ubuyobozi bwa KGHS bufite hari ibyo busaba Abanyarwanda
Mugisha avuga ko gutegura ahazaza h’u Rwanda ruzira ubujiji n ku burez’ubukene bigomba gushingira ku burezi.
Yagize ati: “Ndabwira Abanyarwanda ko kwibuka no kwiyubaka by’ukuri ari uguharanira kurera abasigaye cyangwa abarimo kuvuka, kugira ngo bazabe intwari batwaranire gukora icyatuma abandi bamera neza. Icya kabiri ni ugushishikarira kumenya aho bajya kureresha abana babo, atari ukubigisha ubumenyi gusa kuko hari abakoze Jenoside bishe bagenzi babo kandi barabaye abahanga mu mashuri bize.”
Akomeza asaba ababyeyi kujyana abana babo mu mashuri bazi neza ko bishisha ubumuntu batarebye ngo umwana ariga gusa agatsinda. Akemeza ko bitabaye ibyo baba bagosorera mu rucaca.
Mugisha yagarutse kandi ku gituma umuntu yitwa intwari avuga ko utaba yo ukuze ahubwo bisaba uburere bw’ibanze, ati: “Dufite Perezida warezwe neza bigaragarira mu buryo ayoboye u Rwanda, abarezwe nabi nabo barigaragaje bageza aho bakora Jenoside yakorewe Abatutsi berekanye ko nta bumuntu bari bafite.”
Yashimiye Nyakubahwa Perezida Paul Kagame kuba yorohereza abantu bose kugira ngo ufite ubushobozi abashe kubushyira mu bikorwa, kandi agahora ahwitura abantu ngo bagire uburere bwiza kandi Abanyarwanda bagakora bakigira aho gutegera amaboko amahanga.
Mugisha yakomeje agira ati: “Politiki nziza yashyizweho ni yo yatumye dutekereza neza dukora imishinga iduteza imbere. Leta yacu yaduhaye umutekano, dufite Leta itworohereza mu byo dukora.”
Abantu yasabye abantu gukura amaboko mu mifuka, urubyiruko rwo mbaraga zo gushyigikirwa rugakoresha amahirwe rufite kugira ngo gihugu kirusheho kuba cyiza rwe kugisigauko rwagisanze.


text:
Gutandukana ku bashakanye (divorce) ni kimwe mu bintu bibangamira umwana mu buzima bwe ku buryo byanamukurikirana. Dore rero ibintu icumi byatuma uru rubuto rw’urukundo rw’ahazaza rutazahura n’ingaruka z’uku gutandukana kw’ababyeyi.1.Kutigera na rimwe uhatira umwana kugira uwo ahitamo mu babyeyi be
2.Kwirinda gutonganira imbere y’umwana, ndetse yanabatungura akabumva mukagerageza kumwumvisha ko bibaho ko abantu barakaye bavugana nabi kandi ko hari uko mubikemura
3.Kubaha isano umwana afitanye n’umubyeyi batakibana, ngo ni ngombwa ko amugaragariza urukundo nk’ibisanzwe ndetse ngo akanagira igihe cyo kumusura ndetse ngo akanagumya kubwirwa ko ababyeyi be bamukunda n’ubwo batakibana.
4.Abana ngo bareba kure ku buryo bashobora kuba babibona,bityo rero ngo ni byiza ko niba mubona ib ibazo byanyu bikomeje gufata intera ndende mubibwira abana kare.
5.Kumva umwana icyo atekereza ku kibazo ababyeyi bafitanye hirindwa kumujijisha ahabwa impano kuko ngo ibi ntacyo byakora ku cyo atekereza, ngo ikiza rero ni ukumva impungenge afite.
6.Gusobanurira umwana ikibazo uko giteye ariko ukirinda kumubwira ibisobanuro birambuye, urugero ngo wamubwira uti" njye na papa wawe dufitanye dufitanye ikibazo none tugomba gutandukana kuko tutacyumvikana, aho kumubwira ko papa we yaguciye yifashishije umunyamabanga we".
7.Kumenyesha umwana gutandukana kwanyu atari ikosa rye ko nta n’icyo yakora
ikibazo gikemuke,ndetse ukagerageza kujya ubimusubiriramo kugirango umurinde gukurana ipfunwe.
8.Kudashinja uwo mwahoranye ibyago byawe kuko umwana akeneye gukura yumva ko nta wundi muntu uzamuteza imbere Atari we ku giti cye.
9.Gushyiraho ingengabihe y’ighe umwana azajya ajya kwa papa we n’igihe azajya aba ari kumwe na mama, ngo ibi bizatuma abagirira ikizere mwembi.
10.Kumumenyesha ko n’ubwo mutakibana mumukunda ndetse ko we mutazigera mutandukana
Ibi rero ngo bizafasha umwana gukura atumvako afite ipfunwe, kugira ikibazo mu mutwe ndetse no kumva ko nawe bizamubaho.


text:
Ushobora kumva ko gusaba umukobwa ko umusohokana byoroshye, ukumva ko ari ukumubaza niba abyemera cyangwa se atabyemere gusa. Ariko burya ngo si ikintu abasore bagomba gufata nk’igisanze cyangwa se ikitagoranye kuko rimwe na rimwe bishobora kugorana cyangwa se bikabishya urukundo mu gihe bitakozwe neza.
Nk’urugero, ku basore bacecetse (badakunda kuvuga amagambo menshi), abikomeza mu mutwe cyangwa se abajagaraye n’abandi; bene aba bantu ngo usanga bibagora gusaba abakobwa ko basohokana. Urubuga rwa interineti: wikihow.com, ruvuga ko izo zose ari impamvu nyinshi zishobora gutuma bitakoroha ariko ngo hari amabwiriza cyangwa inama zimwe na zimwe zishobora gukurikizwa na buri wese akamenya uburyo bwiza yasabamo umukobwa ngo basohokane akaba yakwemera kumuha umwanya ndetse bikaba n’ikimenyetso cy’urukundo bafitanye cyatuma uyu mukobwa agufata nk’uw’agaciro mu buzima bwe.
Niba umukunda ukaba wifuza gusohokana na we mwegere, umusange ahantu hatuje, wiba ari cyo utangiriraho ikiganiro, ahubwo muganirize bisanzwe, mubaze amakuru, uko ameze mbese bitewe n’ubuzima bwe bwa buri munsi yirirwamo, umwereke ko umwitayeho kandi ko ukeneye kumenya amakuru ye, hanyuma uze kubimusaba ubona ko ari mu gihe cyiza cyo kubwirwa ibintu nk’ibyo. Imenyereze kumwereka ko umuba hafi buri munsi, umuhamagare kuri telefoni, ukunde kumuganiriza muri kumwe amaso ku maso, kumufasha mu bintu byinshi bitandukanye ku buryo akwiyumvamo kandi ntabe yakwishisha. Aha ngo byaba byiza ugiye umwereka ko umufata nka mushiki wawe kurusha kumwereka ko muri inshuti nk’umuhungu n’umukobwa kuko ngo bizatuma arushaho kukwiyumvamo nk’umuvandimwe we no kutakwishisha bityo abe yakwemera icyo umusabye bitagoranye.
Banza kandi umenye urugero urukundo rwanyu rugezeho. Hari igihe uba ukunda umukobwa ukizera ko ngo kuba yarakubwiye ko mukundana ubwo nyine nta cyo yakwima cyangwa se ngo akwangire ariko ngo birashoboka cyane ko usaba umukobwa ko musohokana akanga kuko we atarakwiyumvamo neza ku buryo mwasohokana; rero ngo ni byiza ku ubanza ukareba niba koko urukundo rwannyu rufite aho rugeze ku buryo na we akwiyumvamo, hanyuma utangire umuganiriza bisanzwe nyuma uze kugera ku cyo washakaga, ariko ngo wirinda cyane gusa n’ubigira itegeko ahubwo ubimusabe witonze. Cyangwa se na none icyo gihe washatse muri kuganira, mwitegereze mu maso, urebe uko amwenyura, uko agusekera ndetse n’uko akwishimiye hanyuma nubona ko mu maso he harimo urukundo ube wamusaba ko mwasohokana igihe iki n’iki kandi umurekere umwanya atekereze ndetse abe yanatanga igitekerezo cy’aho mwasohokera. Wimuhata nk’aho ari itegeko, bimusabe usa n’aho ubaza cyangwa se usaba.
Urugero: ushobora nko kumubaza uti "Nta kuntu wazaza tukajyana kureba agafilimi keza ahantu? Si ngombwa ngo ibe ari na filimi gishobora kuba ari n’ikindi kintu cyangwa se ahandi hantu wifuza kumusohokana. Ngo iki kibazo gishobora kumutera amatsiko agatangira kukubaza aho ari ho no kwishimira kureba iyi filimi hanyuma akemera ukamutunguza kumujyana hamwe wifuzaga kumusohokana. Ushobora kandi no kumubwira ko wumvise bagenzi bawe runaka bavuga ahantu heza runaka bagiye hanyuma ukumva uko avuga bikaguha kumva niba hari umwanya yaguha kandi ngo wirinde kubigira intambara, ubyoroshye kandi ubifate nk’ibintu bisanzwe.
Itegure kandi ko ashobora no kubyanga. Niba rero akubwiye rero ngo ‘oya’, wihita umwereka ko urakaye cyane cyangwa ko utabyakiriye neza, ahubwo mubwire ko nta kibazo useka umwereke ko nta cyo bigutwaye. Ibi bizatuma abona ko utamukeneye cyane bimutere ahubwo we kugushaka cyane abe yanakwisubiraho yemere kandi ngo biramushimisha kurusha kuba wamweretse ko ubikeneye cyane kuko ngo agira impungenge akaba yanakeka ko haba hari n’ikindi kibyihishe inyuma.
Mu gihe kandi yakwemereye mugasohokana, ngo irinde kumujyana ahantu hari urusaku rwinshi, ahubwo ushake ahantu hafite ubwiza nyaburanga hashobora kuba hamukurura, kandi nimugerayo umwiteho bidasanzwe, mbese umuteteshe, umufate nk’umwamikazi, wirinde kumubwira ibigambo byinshi no kumubaza ibibazo bidashira. Ni cyo gihe, muhe umwanya yiyumvemo urukundo kandi na we akwisanzureho arukwereka kandi ureke akubonemo urukundo umufitiye kugira ngo bimusigire urwibutso mu mutwe buri munsi ajye ahora yumva mwasohokana, naho numubihiriza ntazongera kwemera na rimwe ko musohokana kuko nta cyo byamusigiye.


text:
Muri iki gihe cyo kwibuka abana b’u Rwanda batagira ingano bishwe bazira akamama, birakwiye rwose ko abatanga ubuhamya bakwitondera imvugo bakoresha zisesereza cyangwa zuzuye ikinyoma zitabura gukomeretsa imitima no gutoneka inkovu z’abarokotse. Ubuhamya nk’ubwa Padiri Pierre Habarurema ntibwubaka , burasenya.
I. UBUHAMYA bwa Padiri Pierre HABARUREMA
Padiri Pierre HABARUREMA ni No 473 ku rutonde rw’abasaseridoti b’Abanyarwanda. Yavukiye i Nyamasheke, akora ubutumwa nk’umupadiri wa Diyosezi ya CYANGUGU. Ubu yasuhukiye (cyangwa yahungiye !) muri LUXEMBOURG.
Benshi batangajwe n’ubuhamya Padiri Pierre HABARUREMA aherutse gutambutsa mu bitangazamakuru byo muri uku kwezi kwa Mata(4) 2019, aho yemeza ahagaze ku maguru yombi ko mu gihe cya Jenoside yo mu 1994, muri CYANGUGU, hari abantu (Abahutu !) bashinze IZIKO maze si ukotsa no kurya imitima n’amaroti y’imibiri y’Abatutsi, biva inyuma !
By’umwihariko , Padiri Pierre HABARUREMA yiyemerera ko :
- Yakoranaga bya hafi n’Interahamwe yitwa RUTANGA ngo yamwibwiriye ko yariye imitima y’Abatutsi Gapfumu, Trojan na Padiri Alphonse MUBUGUJE.
- Ngo abo bose biciwe kuri Bariyeri yo mu Gatandara, imbere y’urugo rwa Faustin, imibiri yabo itabwa mu gisimu rusange (fosse commune) cy’aho nyine.
- We ubwe yafatanyije bya hafi n’iyo nterahamwe yitwa RUTANGA, ngo babonanaga buri gitondo saa kumi n’ebyiri, muri gahunda yo kwambutsa Abatutsi !
- Iyo nterahamwe y’incuti ye ngo yaje kugirana amakimbirane n’abandi bicanyi bituma ihunga u Rwanda ngo iticwa.
II. Hirya y’amagambo adasanzwe ya Padiri Pierre HABARUREMA, twibukiranye, twibaze kandi twisubize :
- Taliki ya 6/4/1994, Pierre HABARUREMA yari Padiri wungirije (Vicaire) muri Paruwasi ya Muyange (Nyamirundi), Diyosezi ya Cyangugu. Yabanaga na Padiri Fabien KABANDA wari Padiri mukuru. Abo bapadiri bombi bari bazwi nk’abakomoka mu bwoko bw’Abatutsi.
- Paruwasi ya MUYANGE yagabweho igitero taliki ya 9/4/1994 ku manywa y’ihangu, hicwa Abatutsi barenga 100. Padiri Fabien KABANDA na Padiri Pierre HABARUREMA nta wabariye n’urwara. Ahubwo Padiri Pierre Habarurema yafataga amafoto y’ubwo bwicanyi ndetse ntawe uyobewe ko yari afitanye ubucuti bwihariye n’Intarahamwe kabuhariwe yitwa PIMA, yayoboye igitero cyarimbuye imbaga aho ku Muyange ndetse n’ibindi bitero byinshi binyuranye byatikije benshi.
- Bizwi kandi ko Padiri Pierre HABARUREMA yavuye ku Muyange taliki ya 11/4 /1994, ajya kuba kwa Musenyeri i Cyangugu aho yahisemo kujya ajya kureba undi mwicanyi kabuhariwe yita RUTANGA , ngo babonanaga « buri gitondo, saa kumi n’ebyiri » !
- Icyakora ba Nyakwigendera GAPFUMU na BENOIT Padiri Pierre HABARUREMA avuga ko biciwe mu Gatandara bakajugunywa mu gisimu cyaho, siko byagenze. Bizwi neza ko biciwe ku Rusizi, hirya gato ya Home Saint Francois, ahitwa mu IBANGA, imibiri yabo irapakirwa ijya kujugunywa i Mururu, mu musarani wo kwa Gapfumu, mu rugo. Iyo mibiri yaje gutabururwa ishyingurwa mu cyubahiro kandi ntabwo yashyinguwe kuri Stade i Cyangugu. Ahubwo yashyinguwe mu CYIMBOGO, ahahoze ibiro bya Komini. Imiryango yabo yahamya ko batariwe imitima nk’uko Padiri Pierre HABARUREMA ashaka kubyemeza isi yose !
- Nanone kandi bizwi neza ko Padiri Alphonse MBUGUJE aticiwe mu Gatandara ngo aribwe umutima n’amaroti, hanyuma atabwe mu gisimu cyaho. Ahubwo yiciwe i Kamembe ahitwa ku CYAPA, ajugunywa mu gisimu hafi aho. Abaje gutwara umurambo we ngo ushyingurwe mu cyubahiro i Kabgayi, bashobora guhamya ko batamusanze mu gisimu cyo mu Gatandara. Umwicanyi wari uzwi ku izina rya TURUNE, wamaze imyaka itari mike afungiwe muri Gereza ya Rusizi, yiyemereye iby’urwo rupfu, aruvuga rwose uko rwagenze, kandi nta wari warigeze avuga ko Padiri Alphonse Mbuguje yaba yarariwe umutima cyangwa ngo akebwemo amaroti !
UMWANZURO : Padiri Pierre HABARUREMA afite nyungu ki mu gutanga ubuhamya bw’impuha zikabije nk’izi?
1) Ubwicanyi bwakorewe inzirakarengane mu Rwanda burakabije, kubukabiriza ntibikenewe, yewe nta n’icyo bimariye ababurokotse n’abanyarwanda muri rusange.
2) Niba koko Padiri Pierre HABARUREMA yari afite amakuru adasanzwe nk’aya , we ubwe yahagazeho, kuki yayahishe imyaka isaga 25, ntayatange muri Gacaca, ngo amurikire ubutabera ? Icyo si icyaha gihanwa n’amategeko ?
3) Niba Padiri Pierre HABARUREMA yiyemerera ko yakoranye bya hafi n’Interahamwe zaryaga imitima y’Abatutsi, ariko akaba atavuga mu by’ukuri amazina nyayo y’abariwe iyo mitima, ahubwo agatangaza amazina y’abataragize icyo kibazo , aho ntacyo ashaka guhishira ? Aho nta banga afitanye n’izo nterahamwe, ahubwo muri abo batutsi avuga « bambukijwe » hakaba hari abariwe koko imitima ariko Padiri Pierre HABARUREMA atashatse gutangaza, mu rwego rwo guhisha ukuri ? Ese ubundi yaba atandukiriye, uwakwibaza icyo ubwo bucuti yari afitanye n’abo bicanyi kabuhariwe, PIMA, RUTANGA…. bicaga abandi Batutsi « bakabarya imitima » ariko we ntibamukoreho ahubwo bakaza kubimuganiriza ndetse ntibimubuze gukomeza gukorana nabo ? Hakenewe Anketi yimbitse y’inzego z’ubutabera kuri iki kibazo.
4) Nta we utabona ko iki cyiswe « ubuhamya bwa Padiri Pierre HABARUREMA » cyagombye gutegereza imyaka isaga 25 kugira ngo gitangazwe, kigamije intego nyinshi zirimo izi eshatu zikurikira:
- Gukomeretsa imitima, gushinyagura no gukina ku mubyimba abo mu miryango ya GAPFUMU (Jean Marie Vianney HABIMANA), TROJAN (wari umucuruzi i Kamembe) na Padiri Alphonse MBUGUJE, bazi neza ko abantu babo batariwe imitima n’amaroti, maze iyi nkuru ikaba ije ibituraho isa n’igamije gukinisha no guharabika ba nyakwigendera hagamijwe inyungu zidasobanutse .
- Guteza urwikekwe no kwenyegeza amacakubiri hagati y’Abahutu n’Abatutsi badafite uruhare na ruto mu byabaye kuva 1990 kugeza 1994.
- Gusebya no kwambika isura ruvumwa CYANGUGU yose n’abayikomokamo twese tugiye kujya twitwa « Abaryi b’imitima n’imibiri y’Abatutsi » !
Muri make iby’uyu mupadiri si ibyo gukinishwa. Bikwiye kwitabwaho n’inzego zose, ariko cyane cyane abashinzwe itangazamakuru kimwe n’abo mu nzego z’ubutabera bakwiye kumukoraho anketi, bakazatangariza rubanda ukuri ku « nkuru yo kurya imitima y’Abatutsi » yadukanywe na Padiri Pierre HABARUREMA.
Kubera izo mpamvu zose, abakeneye amakuru arambuye ku buzima n’imibereho bya Padiri Pierre HABARUREMA, tuzayabagezaho mu nkuru yacu itaha.
Ngaho nawe iyumvire ubwo buhamya budasanzwe :
BIRACYAZA….
Padiri Thomas Nahimana.


text:
Rwamagana bo bifuza iki kuri Perezida uzatorwa?
*Nyakariro barifuza ikoranabuhanga
Nyakariro, Karenge, nzige na Muyumbu barifuza umuhanda wa kabirimbo ubahuza n’umugi wa Kigali kuko ngo umusaruro wabo ugera i Kigali bibagoye kandi bakaba ari ikigega cy’umugi. Ibi ni bimwe mubyo babwiye Umuseke bategereje kuri Perezida uzatorwa.
Iyi mirenge yo mu karere ka Rwamagana yiganjemo ubuhinzi bw’urutoki, imboga n’imbuto, ndetse n’ikawa cyane muri Karenge. Abaturage bo muri aka gace kitwaga Urukaryi bavuga ko nta kintu kitahera kuko ari ahantu hahangana cyane n’izuba.
Bafite amazi meza, bafite umuhanda mugari, amashanyarazi henshi yabagezeho n’amavuriro abegereye, ariko icyo bavuga bababaye cyane ni umuhanda mwiza ubahuza na Kigali.
Eliezer Bihoyiki ucuruza mu isoko rya Karenge ati “icyatugirira akamaro kurushaho hano ni uko uyu muhanda ugera i Kabuga waba kaburimbo kuko imodoka kugera hano zije guhaha usanga ari ikibazo.”
Bihoyiki avuga ko hari ubwo umusaruro w’abaturage hano uba mwinshi ukabapfira ubusa kandi i Kigali bawukeneye.
Ati “Nko mu gihe cy’imvura imodoka zibura uko zipakira ugasanga umusaruro udupfiriye ubusa n’izihageze zikaduhenda kubera umuhanda mubi wangiza imodoka zabo.”
Iki kibazo ab’i Karenge bagihuriyeho n’aba Nzige, Muyumbu na Nyakariro.
Anne Marie Mukahaguma wo mu kagari ka Akanzu mu mudugudu wa Cyahafi mu murenge wa Nzige ati “uyu muhanda uva Rugende ukagera hano Nzige ntukoze, hano tweza ibitoki byinshi tubonye umuhanda mwiza rero byatugirira akamaro kuko twabona isoko.”
I Nzige ariko hari uuduce tudafite amazi n’amashanyarazi ku baturage hari henshi ataragera, iki nacyo ni kimwe mu by’ibanze bifuza cyane.
Didas Mungwisoni wo mu murenge wa Nyakariro mu mudugudu wa Ngarama we avuga ko iwabo bababaye cyane amazi nicyo abaho bifuza kuri Perezida watorwa.
Mungwisoni ati “aha mu murenge wacu ikibazo kinini dufite ni amazi n’amashanyarazi, urabona mu duce twegereye umuhanda n’udu-centre ko bihari ariko abatuye hirya ntacyo bafite. Ahenshi imiyoboro irahari yewe na za Robinet ariko nta mazi azamo aho aza naho ugasanga aza rimwe mu cyumweru nabwo akaza isaha imwe. Hari uduce twinshi abaturage bivomera ibishanga.”
Abatuye muri Nyakariro bo ngo barabona umugi wa Kigali ubasatira cyane bityo barifuza ko Perezida uzatorwa yabegereza ibikorwaremezo by’ikoranabuhanga, umugi ukazahagera babikatajemo.
Callixte NDUWAYO
UM– USEKE.RW


text:
Iyo ni insanganyamatsiko y’ikiganiro mbwirwa-ruhame m’umugoroba w’ineza i Tournai, tariki ya 14/04/2018.
Turi ahitwa Kain muri komini ya Tournai mu gihugu cy’Ububiligi. Turi mu masaha ya nimugoroba, abagiraneza n’abatabazi batumanyeho ngo buzuze gahunda yo gufasha abana bafite ababyeyi bari mu buroko, benshi bazira kubeshyerwa , guhimbirwa ibyaha, ibimenyerewe mu Rwanda nko gutekinika, no kutagirirwa ubutabera nyabwo. Abo bana bakaba bakeneye inkunga iyo ari yo yose, nibura ngo bashobore kujya mu ishuli nk’abandi.
Ni buri mwaka k’ubutumire bw’ ishyirahamwe “initiative humanitaire pour la région des grands lacs, none tariki ya 14/04/2018, ni ku nshuro ya kane.
Kugirango abo bagiraneza n’abatabazi basobanukirwe na zimwe mu mpamvu zihejeje ababyeyi b’abo bana mu buroko, abagize ishyirahamwe initiatives humanitaire pour la région des grands lacs bateguye ikiganiro mbwirwaruhame kigira kiti :
UBWIYUNGE N’UBUMWE MU BANYARWANDA , BIRASHOBOKA ?
Umubiligi Professeur Peter Verlinden akaba n’umunyamakuru ukurikiranira hafi politiki y’u Rwanda no mu karere, niwe wari umutumirwa mukuru, akaba yasangije abari aho ibitekerezo n’ubushakashatsi yakoze mu kiganiro kivuga ngo:
MU RWANDA, UBWIYUNGE N’UBUMWE, BIRACYASHOBOTSE? Cyangwa se byashoboka?
Ni inzozi se, cyangwa nta no kubirota?
Mu kwanzura, Professeur Peter Verlinden yavuze ko gusana bitoroshye ariko ko bishoboka, igihe hari ukwishyira ukizana, buri wese ashobora kuvuga ukuri kandi ntakuzire.
Ikondera libre, 14/04/2018.


text:
-
- Meya Mushabe yibukije abaturage ba Gishororo mu Murenge wa Mukama ko isuku ari ingenzi
Yabitangaje ku wa kabiri tariki ya 12 Ukwakira 2021, ubwo hatangizwaga ubukangurambaga ku isuku n'umutekano bukazarangira ku wa 31 Ukwakira 2021.
Meya Mushabe avuga ko ubu bukangurambaga bugamije kugira urugo muri buri mudugudu rusukuye kandi rutekanye ndetse ruteye imbere.
Ati “Tugamije kugira umudugudu utekanye, uteye imbere kandi ufite n'isuku. Burya abantu iyo bafite isuku baba bakeye, ntabwo abantu bagira isuku bafite ibibazo by'amakimbirane mu ngo.”
Ibikorwa bizakorwa harimo gukurungira amazu, kugira ubwiherero bwubakiye neza, kugira ubusitani bw'urugo n'ibindi.
Ubu bukangurambaga ariko buje bwunganira ubwatangijwe muri Mata 2021, bujyanye no kugira umudugudu utarangwamo icyaha.
Meya Mushabe n'ubwo nta mibare atangaza avuga ko kuva ubu bukangurambaga bwatangira, ibyaha byagiye bigabanuka mu midugudu, cyane cyane iby'ubujura.
Avuga ko igikomeye ari uko na noneho abakora ibyaha basigaye bafatwa mu gihe mbere babikoraga ntibagaragare ngo babiryozwe.
Agira ati “Ubundi bwo abantu bakoraga ibyaha, bakiba ntibanafatwe cyangwa kubafata bikagorana. Ariko ubu ikibazo cyose iyo kivutse haboneka abakijyamo, ukabona abaturage bahagurutse, ukabona n'abayobozi bahagurutse. Ibyo rero twumva imyumvire y'abaturage yarazamutse mu guhashya abanyabyaha.”
Ubukangurambaga ku isuku n'umutekano bufite insanganyamatsiko igira iti “Umudugudu utekanye, uteye imbere kandi ufite isuku.”
source : https://ift.tt/3DyyBfR


text:
Iri murikagurisha rizamara iminsi itanu ryatangiye kuri uyu wa Mbere tariki ya 27 Nzeri 2021, rikaba riri kubera ku Isomero Rusange rya Kigali ryitabiriwe n’abanditsi batandukanye bakora ibitabo by’abana.
Iki gikorwa cyatangiye mu 2015 akaba ari ngarukamwaka, gitegurwa kugira ngo ibitabo byanditswe mu gihe cy’umwaka bijye hanze ndetse banashishikarize abantu gusoma.
Umuyobozi w’ Umuryango uhuza ibigo bitunganya ibitabo by’abana mu Rwanda (RCBO), yavuze ko iki gikorwa bagishyizemo imbaraga mu gukangurira abantu gusoma.
Yagize ati “Iki gikorwa cyateguwe kugira ngo ibitabo abanditsi banditse bibashe kumenyekana ndetse no kuzamura umuco wo gusoma, kiba buri mwaka gihuza abanditsi kugira ngo ibitabo bishya abantu banditse bimenyekane.”
“Ibitabo birahari byiza ariko umuco wo gusoma uracyari hasi, ni yo mpamu dutegura iki gikorwa ngo abantu tubakundishe umuco wo gusoma.”
Yakomeje avuga kandi ko bagamije kwigisha ababyeyi umuco wo kugurira abana ibitabo kugira ngo bakurane umuco wo gusoma.
Yagize ati “Biragoye mu gihugu kubona umubyeyi afata igitabo nk’ikintu cy’ibanze akwiye kugurira umwana nka buri gihembwe, ni urwo rugamba turi kurwana kugira ngo byibuze n’uwabashije gukora igitabo cyiza kimenyekane gikundwe ugikunze agire inyota yo kugura ikindi umuco wo gusoma uze.”
Umuyobozi w’agateganyo w’Isomero Rusange rya Kigali, yavuze ko iki gikorwa gitegurwa kugira ngo bagire umusanzu batanga mu guteza imbere umuco wo gusoma.
Yagize ati “Dutegura iki gikorwa kugira ngo duteze imbere abanditsi n’inzu z’ibitabo mu gukomeza guteza imbere umuco wo gusoma no kwandika mu Rwanda.”
Yakomeje avuga ko biteguye kwakira abandi banditsi b’ibitabo bashaka guteza imbere umuco wo gusoma bagafatanyiriza hamwe.
Mu gusoza iri murikagurishwa kandi hazatangwa ibihembo ku banditsi banditse ibitabo byiza kurenza abandi nk’uwanditse igifite inkuru nziza ibereye abana kurusha ibindi, igifite ibishushanyo byiza, igikozwe neza n’igitabo cyiza kigaragaramo kudaheza.
Abazahembwa bazafashwa ibitabo byabo bishyirwe mu ndimi zitandukanye nk’Igifaransa n’Icyongereza ndetse bimenyekanishwe ahantu hatandukanye.
Iri rushanwa ryitabiriwe n’abanditsi 14 bakora ibitabo byagenewe abana . Bose intego yabo ni ugutoza abana gukurana umuco wo gusoma.


text:
Biyemeje gutanga umuganda wabo banyuze mu mpinduramatwara ihereye mu mbere!
15/05/2019, Jean-Claude Mulindahabi
Hari abari n’abategarugori basanga abanyarwanda badahagurukira gukemura ibibazo ku kigero gihwanye n’uburemere ibyo bibazo bifite. Bagasanga rero, ibyo ari ukwirengagiza ingaruka bishobora kubyara, niba abantu bakomeje kubifata nk’ibisanzwe.
Kuri bo, ibibazo by’u Rwanda bigeze ku kigero cyo hejuru, ku buryo bisaba ingamba zidasanzwe. Ni muri urwo rwego hari abari n’abategarugori biyemeje gutanga umuganda wabo mu kubyumvikanisha kurushaho hagamijwe ko bishakirwa umuti amazi atararenga ingombe.
Ni byo Jeanne Mukamurenzi adusobanurira:
No Comments Yet
Laisser un commentaire
Vous devez être connecté·e pour rédiger un commentaire.


text:
Ngo abaturage badashoboye kubaka amazu nk’ayo kuri iki gishushanyo mbonera bagomba kwamburwa ibibanza byabo bigahabwa abaherwe !!!! Aho bukera Leta y’Agatsiko irakurikizaho gahunda yo gutsemba abakene(90% !) kuko nta mwanya bagifite mu Rwanda !
Abanyarwanda bamaze kurambirwa amabwiriza ahora ahindagurika bahabwa n’iyi ngoma. Buri munsi inkuru abaturage duhabwa ni iyo kudusenyera, kutwicisha inzara no kutubuza umutekano. Nta munyarwanda n’umwe ukigira umutima mu gitereko. Muri izo nkuru z’incamugongo hari iyi yahawe twe abaturage baturiye umuhanda Kicukiro-Nyamata-Nemba. Abo baturage nibo batahiwe gusenyerwa. Birababaje kubona abategetsi b’ubu aho kwita ku baturage, bashishikajwe no kubahoza mu kangaratete. Noneho tugeze n’aho gutegekwa kwisenyera amazu yari ayacu koko ?
IBYAGO NI UGUTEGEKWA KWISENYERA INZU WUBATSE WIYUSHYE AKUYA !
Mu mpera z’ukwezi k’Ukuboza 2011, Umuyobozi w’Akarere ka Kicukiro ariwe Polo Jules Ndamage yandikiye abaturage bose baturiye umuhanda Kicukiro-Nyamata-Nemba, abasaba kwitegura gusenya inzu bari bafite, bakubaka inzu z’ubucuruzi z’amagorofa atari mu nsi y’atanu.
Kubatumva neza aho hantu, ni ukuvuga guhera Kicukiro Sonatube, ukazamuka ugana Kicukiro Centre, ugakomeza i Gahanga, ugaca i Bugesera ugasoreza ku mupaka uhuza u Rwanda n’u Burundi. Abaturage baturiye uwo muhanda bose, bategetswe kubaka amazu y’ubucuruzi.
Si ibyo gusa ariko : ayo mazu agomba kuba atari mu nsi y’amagorofa atanu. Turasabwa kandi kuba twatanze igishushanyo-mbonera cy’izo nyubako bitarenze igihe cy’amezi atandatu. Bitaba ibyo, mu kwezi kwa gatandatu k’uyu mwaka (2012) ibibanza byacu bigahabwa abandi bashoboye gushyira mu bikorwa iryo tegeko. Tukimara kubona ayo mabaruwa ibihaha byarakutse. Dore ko abantu bose bubatse aho hantu, bari bahawe uburenganzira na leta y’u Rwanda yariho icyo gihe. Ayo mazu Umuyobozi w’Akarere ka Kicukiro ategeka gusenyesha yari yubatswe hakurikijwe igishushanyo mbonera abaturage bene yo batanze, kandi bikurikije amategeko. Abo baturage bari bahawe kandi na titre de propriété z’izo nyubako bafite kugeza ubu. Mboneyeho akanya ko kwibutsa ko titre de propriété ifite agaciro kamara imyaka ijana.
Muri rusange, amenshi muri ayo mazu ahari, yari amazu yo guturwamo kandi atubatse mu kajagari, ariyo bakunze kwita “maisons cadastrées”. Mu by’ukuri ayo mazu afite n’ibyangombwa byujuje amategeko. Abaturage dutegetswe gusenya ayo mazu imyaka ijana twahawe itarashira. Turi kwibaza niba leta iri gutegeka gusenya ayo mazu itari kwirengagiza nkana itegeko rigenga titre de propriété.
Mu bigaragara, leta izi neza icyo iriho ikora. Ahubwo abaturage nibo barangaye cyangwa bajijwe. Muti ese kuki ? Muri iki gihe, leta ya Kagame iri gusaba abaturage gusubiza ububasha bwo gutunga ikiri icyabo, ari cyo bita titre de propriété. Izo titre de propriété ziri gusimbuzwa icyemezo cy’ubutaka (acte de notoriété). Ubusanzwe, ubutaka ni ubwa leta iyo nta gikorwa kiburiho. Iyo hagezemo igikorwa, (inzu, uruganda…) uwagishyizemo binyuze mu mategeko, niwe uba nyiri aho hantu. Ubwo bubasha ni bwo bwitwa titre de propriété. Gusimbuza iyo titre de propriété icyemezo cy’ubutaka, bivuga ko igihe cyose leta izashakira, izisubiza ikiri icyayo, yaba inzu cyangwa ikindi gikorwa kirimo. Ni nayo mpamvu nyine abaturage bazajya basorera ubwo butaka. Muri make bizaba ari nko gukodesha isambu y’umuntu. Iyo nyir’isambu aje, wowe ukodesha uvamo. Ngaho rero banyarwanda aho tugeze. Leta y’ubu irashaka ko twemera gukodesherezwa ibyahoze ari ibyacu. Ibi byakorwaga na leta y’Uburusiya mu gihe cya Communisme. Aho u Rwanda ntirwaba ruyoborwa n’Abakomuniste ku buryo butazwi ?
Biteye agahinda kubona uko umwaka utashye, hari agace k’umugi wa Kigali gasenywa ngo hagamijwe kubakwa amazu ajyanye n’igihe. Abasenyerwa bahabwa udufaranga tw’intica ntikize, iyo batabatumuyemo bagenda bimyiza imoso. Ubona iyaba nibura aho bakuwe hubakwaga ! Ujya kubona ukabona aho abimuwe bari batuye hahinduwe amatongo gusa. Urugero rugararira bose ni aho twitaga mu Kiyovu cy’abakene. Ubu se hashize imyaka ingahe bahasenye, ari nta muntu wari wagira icyo ahubaka ? Ubu leta ya Kagame kugira ngo ijijishe yirirwa icishamo amamashini, igamije kwereka abazungu ko hafitiwe imishinga, naho ya he yo kajya ! Ubu dufite agahinda kenshi cyane ku buryo bamwe tutagisinzira. Igihugu cyose bakigize amatongo pe ! Ngo n’amazu ari mu mugi wa Kigali rwagati ni yo atahiwe (Cartier commercial na Mateus). Ni akumiro mwo kanyagwa mwe ! Ubu koko iyi leta ibyo iri gukora ibanza kubitekerezaho ? Ngo ni ugukurikiza igishushanyo-mbonera cy’umugi da !
Ibibazo twibaza
Kagame we, ibyo nta cyo bimubwiye. Ari gukora nka Nikola Cewușesku wayoboraga igihugu cya Romaniya. Uyu mugabo wari ufite uburwayi mu mutwe, yitwikiriye ijambo “amajyambere”, asenyera abaturage yibwira ngo baramushima. Nyamara yarangije nabi, kuko aho abaturage bahagurukiye, icyo bihutiye cyabaye kumwica we n’umugore we. Urubanza rwaciwe intumbi zigaramye. Icyo gihe abaturage bo muri Romaniya bari bararakaye cyane, ku buryo buri wese yumvaga yashishimuza amenyo peresida wabo.
Umutegetsi usenyera abaturage aba yikururira imivumo. Abanyarwanda b’iki gihe tugeze habi. Abakene basenyewe utururi twabo, abifashije nabo bari gusenyerwa, ibyo kandi bikiyongera ku bundi bugizi bwa nabi bunyuranye.
Kereka niba ari abanyamahanga bazazana bakahubaka ! ubwo se twe abanyarwanda birukanwa tuzerekeza he, ko leta yakaturengeye ari yo iri kuduhonyora ? Biteye agahinda. Ubundi se bwo, ayo mazu aramutse yubatswe, abayakodesha ngo bayakoreremo yose bavahe ? Twe tubona n’abacuruzi benshi muri iki gihugu bafite ibibazo by’amafranga !
Umwanzuro
Abanyarwanda nibareba nabi bazikanga u Rwanda rwaragurishijwe kera. Mbere ya Kagame habayeho umwami w’umusazi witwaga Mazimpaka. Ariko kuko yatinywagwa nk’umwami, abanyarwanda birinze kumukuraho barapfa barapfuka. Aho Kagame nawe si yo agana ? Twe abaturage bo ku Kicukiro kimwe n’abandi banyarwanda twese, nitudahaguruka tuzibuka ibitereko twasheshe.
Reka nsoze ngira icyo mbwira Nyakubahwa peresida wa Repubulika. Nyakubahwa Peresida, niba koko ubu uri umukire, aka kanya wibagiwe ubuzima bw’i Nakivara wabayemo ? Wakwibutse ko n’abakene bafite uburenganzira bwo kubaho, maze niba ushaka kwagura umugi, ugahera ahadatuwe ariko udasenye amazu beneyo bubatse biyushye akuya. Abatuye Kicukiro bubatse batekereza ko amazu akomeye bari kubaka azabagirira akamaro, bazanayaraga ababakomokaho. Amwe muri yo atuwemo n’imfubyi n’abapfakazi, none bose urashaka kubangaza koko ? Ubusanzwe umuyobozi mwiza ni ukemura ikibazo atagize ikindi ateza. None mwe ndabona murushaho kongera ibibazo aho kubikemura. Kwagura umugi no kuwuteza imbere nta we ubyanze, ariko bigomba gukorwa ari nta muntu n’umwe bibangamiye cyangwa ngo bihutaze. Niba rero uriya muyobozi w’Abarere ka Kicukiro ataratumwe na mwe Nyakubahwa Perezida, nimumufashe kwegura abaturage bahumeke. Afite icyokere giteye ubwoba kandi uroye aratukisha ubuyobozi.
Ndayambaje Karoli
Umwe mu baturage batuye mu Karere ka Kicukiro
umutesi (jeudi, 26 janvier 2012 08:22)


text:
Gufasha ababyeyi gusobanukirwa na zimwe mu ngaruka zituruka ku makimbirane yo mu miryango bizatuma umubare w’abana bajya mu buzima bwo mu muhanda kuba inzererezi ugabanuka.
Ababyeyi bo mu karere ka Bugesera baterwa inkunga n’ikiko cy’Abadacogora-Intwari cya Caritas Kigali biciye mu mushinga witwa Nifitiyicyizere uterwa inkunga na RGB ku bufatanye na Migeprof bigishijwe uburyo bakumira amakimbirane mu miryango yabo ndetse no mu baturanyi, kugirango bakumire ikibazo cy’abana bajya mu buzima bwo mu muhanda.
Aha ababyeyi bigishijwe uburyo umuntu ashobora guhosha amakimbirane mu ngo zabo kugirango abana bakurire mu miryango yishimye.
Icyambere ababyeyi bakora n’ibiganiro hagati yabo bakareba ikintu cyabateye kugirana ibibazo, nyuma y’ibiganiro byabo bashobora no gusabana imbabazi kugirango ubuzima busubire mu buryo.
Mukamukiza Illumine avuga ko iyo yakimbiranaga n’umugabo we akenshi byabaga byatewe n’ubusinzi yataha nawe akamutongonya bakaba bararwanye, ibyo byaje kubaviramo guhura n’ikibazo cy’umwana wabo waje kurambirwa iyo nduru yigira kwibera mu muhanda (kuba inzererezi).
Aha rero baje kwigishwa uburyo bwo gukumira amakimbirane batangira kujya baganira hagati yabo ku kibazo bagiranye batangira kugira imibereho myiza mu ngo zabo.
Gukemura amakimbirane byabafashije no gutera imbere kuko wa mwanya bamaraga batongana batangiye kujya bawukoresha bajya inama maze urugo rwabo rutangira kuzamuka mu iterambere.
Ati “Twagiraga ingorane cyane z’ubukene buturutse kutumvikana kuko tutahurizaga hamwe, nyuma yo kwigishwa twatangiye kujya tuganira mucyimbo cyo gutongana”.
Ikindi kiza kirinda abashakanye amakimbira avuga ko bigishijwe kubanza kumenya amakuru y’impamo ku kintu cyose cyabatera amakimbirane hagati yabo.
Ntawiniga Dieudonne niwe wari umuhuzabikorwa w’amahugurwa yahawe bano bagenerwabikorwa bo mu karere ka Bugesera mu mpera z’umwaka wa 2020 avuga ko mu ntego bafite harimo no guha yabigishije uburyo hakumirwa amakimbirane kugirango bigabanye umubare w’abana bajya mu buzima bwo mu muhanda.
Ati“Impamvu duhugura ababyeyi ku makimbirane n’uburyo bwo kubafasha kumenya kuyakumira atarazana ingaruka mbi mu miryango”
Umwana wese akenera kuba mu muryango utekanye, iyo ababyeyi bahora bari mu makimbirane bituma abana bivumbura kajya mu muhanda bibwira ko bahunze uko gushyamirana kw’ababyeyi babo.
Iyo bahuguye ababyeyi bakagira ubushobozi bwo kwikemurira ibibazo mu miryango yabo bituma abana babo nabo babaho batekanye bityo ntibajye kubaho mu buzima bwo mu muhanda.


text:
Minisiteri y’Abakozi ba Leta n’Umurimo (MIFOTRA) yabaye isubitse gahunda yo guha akazi abandi bakozi ba Leta kugira ngo yibande ku bikorwa byo gushaka abarimu bagomba gutangirana n’umwaka mushya w’amashuri wa 2021-2022.
Uyu mwanzuro wafashwe mu gihe Minisiteri y’Uburezi yatangaje ko umwaka utaha uzatangirana na taliki ya 11 Ukwakira 2021, hakaba hakenewe abarimu basaga 13,000 bagomba kwigisha mu bigo by’amashuri bisaga 650 biherereye mu bice bitandukanye by’Igihugu.
Iyo gahunda yatangajwe mu ibaruwa yagenewe abayobozi bakuru batandukanye muri MIFOTRA, ikaba yarashyizweho umukono na Minisitiri w’Abakozi ba Leta n’Umurimo Rwanyindo Kayirangwa Fanfan washimangiye ko ikeneye umwihariko kugira ngo ikoranwe ubushishozi.
Yagize ati: “Hashingiwe ku Ingengabihe y’Amashuri Abanza, Ayisumbuye n’ ay’Imyuga n’Ubumenyingiro y’Umwaka w’Amashuri 2021/2022, nagira ngo mbamenyeshe ko indi myanya y’akazi ka Leta ibaye ihagaritswe by’agateganyo kugeza igihe amashuri azatangirira.”
Uyu mwanzuro wafashwe kugira ngo ishyirwa mu myanya ry’abarimu bashya rihabwe umwihariko kandi rikoranwe ubushishozi mu mucyo no mu bwisanzure, cyane ko byitezwe ko ubusabe bw’abifuza guhatanira iyo myanya bushobora kurenga 40,000.
Abarimu basaga 13,000 bagiye gushyirwa mu myanya nyuma y’aho buri Karere kagaragaje ibyuho gafite mu mashuri, bakaba bazahita bashyirwa mu bigo byabasabye.
Ni gahunda irimo gukorwa ku bufatanye bwa Minisiteri y’Uburezi (MINEDUC), Ikigo cy’Igihugu gishinzwe Uburezi bw’Ibanze mu Rwanda (REB), n’Ikigo cy’Igihugu Gishinzwe Guteza Imbere Amashuri y’Imyuga n’Ubumenyingiro (RTB) nyuma y’aho Uturere twari twasabye abarimu 14,120 barimo n’abayobozi.
REB ivuga ko icyuho ahanini cyatewe n’abarimu bagiye basezera akazi babonye andi mahirwe y’imirimo, abajya mu kiruhuko cy’izabukuru, abagiye birukanwa bitewe n’impamvu zitandukanye ndetse n’abahuye n’ibibazo by’uburwayi bituma batabasha gukomeza kwigisha.
Gahunda yo kwinjiza abarimu bashya mu kazi yitezweho nanone kuziba icyuho cy’abarimu bakenewe mu byumba by’amashuri bishya byubatswe guhera mu mwaka wa 2020, hagamijwe kugabanya ubucucike mu mashuri no kugabanya umubare w’abanyeshuri ku mwarimu kugira ngo ajye yoroherwa no gukurikirana imyigire ya buri wese umunsi ku wundi.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Umukecuru yasekeje abantu nyuma yo kwanga kumva ibyo umuvugabutumwa yamubwiraga.Uyu mukecuru wumvikana avuga ikinyarwanda yagaragaye mu mashusho yasakaye ku mbugankoranyambaga ajya impaka numukozi w’Imana washàķaga kumwumvisha uburyo akwiye guhitamo Yesu ,na we amusubiza agira ati:” none se aho Yesu ari siho Muhammad ari?“,umukozi w’Imana ati”Sinshaka ko tujya impaka, twagusuye tuguha umubyizi,reka tugusengere tugende”.
Umukecuru yahise yereka uwo mukozi w’Imana ko adashaka ko amusengera birangira yikubuye arataha.


text:
Inyigisho yo ku wa mbere, icyumweru cya 24 gisanzwe, C, 2013
Ku ya 16 Nzeli 2013 – Abatagatifu Korneli na Sipriyani, Abamaritiri
Murayigezwaho na Padiri Cyprien BIZIMANA
AMASOMO: 1º. 1 Tim 2, 1-8; 2º. Lk 7, 1-10
Mu isomo rya mbere, twumvishe ko Pawulo intumwa yasabye akomeje isengesho mbere ya byose. Yemera ko isengesho ari isoko y’amahoro n’umunezero ku isi. Abantu bose bakwiye kwihatira gusenga, gutakamba no gushimira Imana.
Imana ni imwe rukumbi n’umuhuza w’abantu n’Imana akaba umwe rukumbi YEZU KRISTU. Amasengesho abantu bavuga agomba kwerekezwa ku Mana Data Ushoborabyose Se wa YEZU KRISTU watuvunikiye akaba akomeje kutuyobora akoresheje Roho we Mutagatifu. Kuvuga amasengesho tuyerekeza aho, ni ko kugira ukwemera gushyitse. Iyo dutakamba ari byo kuvuga amasengesho yo gusaba kandi tuyerekeje ku Mana y’ukuri, nta gushidikanya turahabwa. Ikibi ni ukwerekeza amasengesho tuvuga ku mana zindi twihangiye mu bitekerezo. Hari abantu batari bake bayoba mu kwemera nyamara bakarangwa n’amasengesho y’urudaca basakuza bibwira ko bumvwa kandi igitekerezo cy’Imana bifitemo kinyuranyije n’Ukuri gukiza. Iyo tutayobye mu kwemera, amasengesho yacu ya buri munsi atugeza ku bumenyi bw’ibyo Imana Data Ushoborabyose itugezaho bityo tukinjira mu isengesho risingiza. Umwe mu batagatifu duhimbaza none, Mutagatifu Sipriyani, mu nyigisho ze yakunze kwibanda ku isengesho. Hari inyigisho itsitse yatanze azirikana ku Isengesho rya Dawe uri mu ijuru. Ukwemera nyako yari afite ni ko kwatumye we na mugenzi we Korneli bemera gupfa bahowe YEZU KRISTU.
Ukwemera gushyitse kugeza ku isengesho rishyitse. Ni ko kugirira akamaro abantu bose. Ni muri uko kwemera Pawulo intumwa yifuza ko dukoreramo dusabira mbere na mbere abami n’abategetsi bose bo ku isi kugira ngo bagire ubumenyi bw’Imana y’ukuri maze bigirire akamaro abantu bose bazayoborwa mu ituze n’amahoro (zimwe mu mbuto z’isengesho rishyitse). Ashishikaza n’abagabo ku buryo bw’umwihariko, ngo basenge aho bari hose kugira ngo uhereye mu ngo zabo umwaga n’intonganya bitsindwe, ku isi hakwire ituze n’amahoro.
Nk’uko KRISTU yitanze ngo abe inshungu ya bose, ni ko uwemera Imana y’ukuri na we yitangira abandi. Abo bagabo mu ngo zabo n’abo bategetsi b’isi nibamara kwinjira mu bumenyi bwa KRISTU, bizagirira akamaro isi yose kuko abantu bazabana mu mahoro. Ni ngombwa gusaba cyane dukomeje kugira ngo isi imenye uwayitangiye akayikiza. Urugero rw’umutegeka w’abasirikare i Kafarinawumu, ni ingenzi mu kutwumvisha uko YEZU KRISTU adukiza iyo tumwemeye bishyitse: avuga ijambo rimwe gusa umuntu agakira. Iryo jambo rifite ububasha bungana butyo ni ryo ryonyine abantu bose, abagabo n’abagore mu ngo zabo, abayobozi n’abayoborwa, bose bakwiye kubakiraho imigambi yabo yose. Ni bwo isi izagira amahoro.
YEZU KRISTU asingizwe. Umubyeyi Bikira Mariya aduhakirwe. Abatagatifu duhimbaza none ari bo Korneli, Sipriyani, Edita, Ewufemiya, Jeminiyani, Yohani Masiyasi na Rojeliyo, badusabire.


text:
Umujyi wa Kigali na Polisi y’u Rwanda mu bukangurambaga bw’isuku n’umutekano
Yanditswe na RUTAYISIRE EMILE
Ubukangurambaga bwatangijwe muri Mutarama 2018 bukazasozwa muri Kamena 2018, burakangurira inzego z’ibanze n’abaturage kwita ku isuku n’umutekano aho abantu batuye, aho bahurira ari benshi, kurwanya ibiyobyabwenge no kwita ku mutekano w’abantu n’ibintu.
Mu kiganiro Imvaho Nshya yagiranye na Madamu Mukangarambe Patricie, Umuyobozi w’Ishami ry’Ubuzima n’Ibidukikije mu Mujyi wa Kigali, yatangaje ko icyo gikorwa cy’ubukangurambaga ngarukamwaka kigamije kunoza isuku n’umutekano cyatangiranye no gusinya imihigo, hagati y’ubufatanye bw’Umuyobozi w’Umujyi wa Kigali n’Ubuyobozi bukuru bwa Polisi y’u Rwanda, aho basinyanye imihigo n’abayobozi b’uturere.
Abayobozi b’uturere na bo basinyanye n’abayobozi b’imirenge, maze abayobozi b’imirenge basinyana imihigo n’abayobozi b’utugari ndetse n’abafatanyabikorwa bakorera muri iyo mirenge. Intego yo gusinya imihigo ikaba ari ukugira ngo bazafatanye gushyira mu bikorwa iyo mihigo.
Madamu Mukangarambe arasaba abaturage kumenya ko isuku ari isoko y’ubuzima agira ati “Isuku ntabwo ari iy’ubuyobozi ni iya buri wese. Isuku nke ikurura indwara nyinshi, kandi kurwara bivuga kutabasha gukora bigakurura ubukene”.
Yakomeje avuga ko umuntu agomba kurinda ubuzima bwe n’ubw’abandi.
Mu kiganiro n’abanyamakuru cyahuje ubuyobozi bw’Umujyi wa Kigali n’ubuyobozi bwa Polisi y’u Rwanda, taliki ya 4/5/2018, hagamijwe kugaragaza aho isuzuma ry’ibikorwa rihagaze nyuma y’amezi atatu, Umuyobozi w’Umujyi wa Kigali wungirije ushinzwe imibereho myiza y’Abaturage Madamu Muhongerwa Patricia yibukije ko isuku ireba abantu bose bari ku butaka bw’u Rwanda.
Mu mihigo yasinywe hagaragaramo gutera no gutunganya ubusitani ndetse hatunganywa imbuga z’ahantu hatari ubusitani. Hari kandi kunoza isuku ahantu hahurira abantu benshi nko mu matorero, kwa muganga, ku mashuri, muri resitora, utubari n’ahandi hakunze kuba indiri y’umwanda nko mu bishanga, za ruhurura, ahantu hakorerwa ibikorwa binyuranye nko mu binamba bogerezamo imodoka, mu magaraje n’ahandi ba nyiraho bagomba kubahiriza isuku basabwa, nko mu bibanza bitubakwa kuko amabwiriza arahari.
Uko ibi bizanozwa ni ko umutekano uzajya uboneka kuko ngo abanywa ibiyobyabwenge n’abagizi ba nabi batazabona aho bihisha.
Mu mabwiriza y’isuku y’Umujyi wa Kigali usangamo n’isuku yo mu ngo, aho abaturage bashishikarizwa gukorana n’ibigo bikusanya umwanda biwujyana ahabugenewe, ibyo bikazajya bituma isuku iba hose mu ngo n’aho abantu bagenda.
Madamu Muhongerwa arakangurira abantu bose barimo abashyitsi n’abagenda mu mugi wa Kigali ko isuku ibareba, agasaba imirenge yagaragaye ko iri mu nzira nziza gukomeza umurego naho abakiri inyuma akabasaba kongera ingufu bagakoresha igihe gisigaye kugira ngo na bo bazamuke.
Umurenge uzahiga indi uzahembwa na Polisi y’u Rwanda
Bimaze kuba umuco ko ukoze neza abihemberwa. Ushinzwe imikoranire ya Polisi n’Abaturage ndetse n’izindi nzego, Assistant Commissioner of Police (ACP) Damas Gatare avuga ko Umurenge wa mbere uzabona igihembo nyamukuru kimodoka, ariko hakazahembwa n’indi mirenge kugera ku mwanya wa gatanu.
ACP Damas Gatare yagaragaje ko umutekano n’isuku bifitanye isano kuko byose bihurira ku mibereho myiza y’abaturage.
Yagize ati “Iyo ufite isuku ugira ubuzima bwiza, ubuzima bwiza butuma ugira imibereho myiza kandi ufite imibereho myiza aba afite umutekano muri we. Icyo gihe ni bwo uba ufite ibitekerezo bituma utunganya aho uri ndetse n’abakugana ukababera urugero rwiza”.
Yakomeje yibutsa kuvanaho imyanda, ibihuru, inzu zituzuye zikubakwa ku buryo ahantu abagizi ba nabi bakwihisha haba hagaragara ndetse ari abacuruza n’abanywa ibiyobyabwenge bakabura aho bihisha.
ACP Gatare yashimye ko ubukangurambaga bubaye ku nshuro ya 7 kandi bukaba bwaragize uruhare mu kuzamura isuku n’umutekano mu mirenge igize Umujyi wa Kigali ndetse n’imyumvire ikaba igenda irushaho gutera imbere kuko isuku n’umutekano bagenda babigira ibyabo.


text:
Habimana Thomas, ni Umucuranzi w’ININGIRI ( igicurangisho cya gakondo cyakoreshwaga kera mu muziki, mu birori bitandukanye) .Izina ry’ubuhanzi akaba yitwa Rwema Rwabahizi akaba yaravukiye ku Rushashi. Yatangiye gukoresha Iningiri yiga mu mashuri abanza, aho yajyaga gucuranga mu murenge asohokeye ikigo.
Yacuranze igihangano cye cya mbere” Umwana ntabwo ari ihene “k’umunsi w’umwana w’umunyafurika.
Yitabiriye amarushanwa atandukanye ku rwego rw’igihugu yo kwibuka abazize jeocide,ava muri kagari(cellule )agera ku rwego rw’igihugu aza kuririmba muri Kigali Intercontinental Hotel ubu yitwa Serena.Yanacuranze igihangano cyitwa” Nitwe ejo hazaza “mu guharanira uburenganzira bw’umwana mu muryango.
2013, Thomas yagiye mu itorero Indatwa n’Amariza gucuranga Iningiri mu muhango wo gusongogera ikawa wari wabereye muri Gakenke.Yakomeje kuba mu itorero aba mu bayobozi b’itorero,bakajya batoza abandi,bakitabira ubukwe,inama n’ibindi birori bitandukanye.
Afite impano yo kuvugira inka kandi akaba akunda ibintu by’umuco wa Kinyarwanda cyane akaba afite intego yo kubiteza imbere uko azashobora kose,akanabikundisha abandi.
Uwashaka ko yamufasha mu birori cyangwa ko yamwigisha gucuranga Iningiri yamuhamagara kuri 0782 20 90 00


text:
Urwandiko rwa II kub’ikorinto (II Corinthians)
Intumwa Paulo yakoze ingendo eshatu zo kujya gusura abakorinto, kandi ukuri nuko inzandiko yabandikiye zari enye (urwandiko rwa mbere nurwa gatatu zaratakaye) urwo twita urwandiko rwa mbere rwari urwa kabiri, urwa kabiri nirwo rwari kuba urwa kane ariko mu kwandikwa kwazo hari haciyemo nibura umwaka umwe niwo utandukanya izi ebyiri.
Urwandiko rwa kabiri rurihariye rugaragaza imibereho ye bwite kuruta izindi nyandiko ze zose, ibyo n’ukuvuga ko ruvuga muburyo burambuye ubuzima n’imibabaro ye. Igice cya mbere kigaragaza uburyo yitwaraga mubibazo ndetse agakomeza umurimo we n’ubuzima bwe! Harimo interuro nyishi z’amagambo mur’iki gitabo. Paulo arengera umuhamagaro we nk’Intumwa kuruta mu bindi bitabo byose.
Ibice 4-5 harimo amagambo meza avuga ko nubwo uyu mubiri winyuma usaza, uzasimburwa n’umubiri wo mu mwuka uzahoraho iteka ryose. Hari ibivugwaho bizatubaho tumaze gupfa, muriki gice cya 5 cyiduhamagarira kuba b’ambasaderi b’ubwiyunge. 2Abakorinto 5:17 hasobanura impinduka Yesu azazana, umurongo wa 21 niwo murongo w’ubutumwa bwiza. Ibice 8-9 kigwiriye mo inyigisho zo gutanga (kuba igisonga) ahariho hose muri Bibiliya.
Ibikurikiyeho n’incamake y’ibigize icyo gitabo.
I. Paulo avugira umuhamagaro we wo kuba Intumwa (1:1-7)
II. Impuguro ku byo gutanga (kuba igisonga) (8-9)
III. Paulo avuga kubutware bwe nk’Intumwa.


text:
Mu Rwanda
Koperative ‘Ubumwe’ Yagaruriye Icyizere Impunzi Z’Abarundi N’Abaturiye Inkambi I Mahama
Nyuma y’uko mu 2015 Abarundi benshi bahunze imvururu zari mu gihugu cyabo bakaza mu Rwanda, ibikorwa byo kubitaho byashyizwemo imbaraga. Croix Rouge yatanze umusanzu wayo nk’umutanyabikorwa wa Leta.
Sebanani Sylvestre w’imyaka 57 uba mu Nkambi ya Mahama, avuga ko Croix Rouge yabanje kubahuriza hamwe, batozwa isuku no kwizigamira bahereye ku giceri cya 100 Frw.
Ati “Nyuma baratubwira ngo turashaka kubafasha tubakure mu kwirirwa mwicaye aha. Batujyana ahitwa ku Munini, baratubwira ko bashaka kuduhuza n’aba bavandimwe bo hanze y’inkambi, bakatugurira amasambu yo hinga, abashaka korora bakorora.”
Mu 2018 nibwo hashinzwe Koperative Ubumwe, nk’ubumwe bw’Abarundi b’impunzi n’imiryango ituriye inkambi ya Mahama.
Shyirahayo Emmanuel uyobora iyo Koperative, avuga ko bose hamwe bamaze kuba abanyamuryango 182. Barimo 60% b’impunzi na 40 % bo mu baturiye inkambi.
Yagize ati “Twatangiye ibikorwa byacu duterwa inkunga na Croix Rouge, batuguriye hegitari eshanu, batugurira imbuto, batugurira ibikoresho nk’amasuka na bote, batugurira n’imifuka yo guhunikamo, batuguriye n’inzu yo kubikamo, twabashije kwiteza imbere, duhinga, twezamo umusaruro ufatika.”
Mu mirima y’iyi Koperative hahingwamo ibishyimbo, amasaka, soya n’ibigori. Haheruka gusarurwamo toni 2.5 z’ibishyimbo bikundwa cyane, byahawe izina ry’amabuye y’agaciro ya Koluta (Coltan).
Shyirahayo yakomeje ati :“Ubu dufite umugabane shingiro wa buri muntu ugera ku 12.100 Frw, tukaba dufitemo n’umusanzu umuntu yatanze wa 2000 Frw. Si ibyo gusa, hari ibigori twatangiye dusarura. Intego dufite ni uguhinga ibigori n’ibishyimbo.”
Avuga ko ibigori basaruye, byabashije kurwanya inzara kandi buri munyamuryango abasha kugira icyo abonaho, ajyana mu rugo.
Ngo andi mafaranga ari kuri konti.
Kugeza ubu barimo gushaka ubuzima gatozi bwa koperative yabo, ari nako bongera ibikorwa byabo muri rusange.
Mu gihe impunzi z’Abarundi muri iki gihe ziri gutaha, Shyirahayo avuga ko ugiye kugenda bamubarira umutungo amaze kugira muri Koperative, bakawumuha akawambukana umupaka.
Ku ruhande rwe, Sebanani avuga ko mbere yirirwaga yicaye mu nkambi, ariko iriya Koperative yamuhuje n’abantu batandukanye ndetse abona inyunganizi ku bitunga umuryango we.
Yakomeje ati “Nk’ubu twahinze ibishyimbo bya coltan, tumaze kubisarura tweza n’ibigori. Amafaranga baduha yo kudutunga mu nkambi yabaye make, aragabanyuka, twasabye ko twe twahinze badufasha bakabiduha. Buri wese muri twe bamuhaye ibilo 22, nageze mu rugo mbona n’abana barishimye.”
Umuhuzabikorwa w’abakorerabushake ba Croix Rouge mu Ntara y’i Burasirazuba, Muhawenimana Jeanne d’Arc, yavuze ko nk’abafatanyabikorwa wa Leta, iriya mirimo yose bayikora mu kuzamura abatishoboye ngo bagire ubuzima bwiza, biteze imbere.
Yavuze ko bakorana na Koperative eshatu zirimo ebyiri zikora ubuhinzi n’imwe ikora ubworozi.
Izikora ubuhinzi zaguriwe ubutaka bwa hegitari 12 bufite agaciro ka miliyoni hafi 48 Frw, mu gihe ikora ubworozi yahawe ihene 150.
Yakomeje ati “Ikirushijehokuba kuba cyiza ni uko twabashije guhuza abagenerwabikorwa batishoboye bo mu nkambi y’impunzi z’Abarundi n’Abanyarwanda b’inyuma y’inkambi batishoboye. Byatumye babasha kunga ubumwe, babasha kwiteza imbere.”
Intego za Koperative Ubumwe ni uko mu gihe kiri imbere buri munyamuryango yazaba aguzamo amafaranga afatika akayakoresha mu mirimo ye bwite, ndetse ikajya ibarangurira umusaruro ikawugurisha mu bihe nta myaka ikiri mu mirima.


text:
Gakenke: Hafashwe ingamba zo kwita ku bashobora kugira ihungabana
Yanditswe na BASANDA NS OSWALD
Yankurije Marie Joseline impuguke mu bijyanye n’imitekerereze n’imyitwarire akaba akuriye serivisi y’ubuzima bwo mu mutwe ku bitaro bya Nemba, mu Karere ka Gakenke, yabwiye Imvaho Nshya ko mu gihe cyo kwibuka Jenoside yakorewe Abatutsi mu 1994, hari bamwe bashobora guhura n’ikibazo k’ihungabana bityo bakaba barafashe ingamba z’uburyo bwo kubitaho.
Yakomeje avuga ko muri iki gihe u Rwanda rwibuka ku nshuro ya 24 Jenoside yakorewe Abatutsi, biteguye gufasha abahuye n’ihungabana, ariko akanasaba ko n’undi wese yabigiramo uruhare.
Yankurije yakomeje asobanura ko bakoze inama zitandukanye hirya no hino basobanurira abashinzwe ubujyanama uburyo bazakira buri wese uzagaragaza ibimenyetso by’ihungabana, Minisiteri y’Ubuzima na yo yarabahuguye ndetse n’imfashanyigisho bashobora kuzifashisha zirateguye.
Yagize ati: “Twarabyiteguye twakoze inama, Minisiteri y’Ubuzima yaduhaye n’imfashanyigisho dushobora kwifashisha mu gufasha uwahungabanye, twakoze inama no ku rwego rw’Akarere, aho buri rwego rwagiye rugaragaza aho imyiteguro igeze y’igikorwa cyo kwibuka, ndetse no ku rwego rw’ibitaro na bo bakora inama zitandukanye ku bijyanye no gufasha abahuye n’ihungabana.”
Yankurije avuga ko bimwe mu bishobora gutera ihungabana harimo kumva ibivugwa mu gihe k’ibiganiro, filimi, indirimbo n’izindi gahunda zijyanye no kwibuka, umuntu akananirwa kubyakira, icyo gihe asabwa kwitarura izo gahunda, kugira ngo abashe kugarura imbaraga, byaba ngombwa akegera abajyanama b’ihungabana kuko baba bahari bakamufasha.
Buri wese asabwa kwita ku wo begeranye wagize ihungabana, akamutega amatwi, byaba na ngombwa akamugeza ku nzego z’ubuvuzi zimuri hafi. Asaba kandi buri muntu kwirinda imvugo cyangwa imyitwarire isesereza abandi.
Yakomeje avuga ko abashinzwe kwakira uwagaragaweho ibimenyetso by’ihungabana bazajya buzuza neza ifishi yabugenewe, kugira ngo uwahungabanye azakomeze gukurikiranwa na nyuma yo kwibuka.
Yankurije avuga ko ibikoresho bya ngombwa byateguwe, hari ukorohereza abashinzwe gutanga ubufasha ku bagize ihungabana, bagafashwa kugera no kuva aho igikorwa cyo kwibuka kibera, koroherezwa kubona uburyo bw’itumanaho, amafunguro, imbagukiragutabara, n’ibindi bikoresho by’ingenzi.
Hateganyijwe kandi amafunguro n’uburyo bwo gutahana abashobora kugira ibibazo by’ihungabana, kuko hari abashobora kurara mu bitaro, ubuzima bw’abo bose bukaba bwakomeza gukurikiranwa.
Ibitaro bya Nemba birateganya kwibuka abari abakozi babyo bazize Jenoside yakorewe Abatutsi, bikazakorwa ku wa 12 Gicurasi 2018. Insanganyamatsiko yo kwibuka y’uyu mwaka igira iti: “Twibuke Twiyubaka.”


text:
Ubwiherero iyo budakorewe isuku akenshi bituma isazi n’utundi dukoko twidegembya bishobora gukurura indwara z’ibyorezo ziterwa n’isuku nke.
Kuya 20 Werurwe 2021 abaturage b’Umurenge wa Kigembe mu karere ka Gisagara bahawe urutindo rw’ubwiherero(Slabs) rugamije kubafasha kugira isuku hirindwa indwara ziterwa n’umwanda. Mbere yo gushyikirizwa izi ntindo abaturage babanje kuganirizwa n’ubuyobozi ku bijyanye no kuzamura imibereho myiza y’abaturage.
Abaturage b’umurenge wa Kigembe bavuga ko bashima uburyo ubuyobozi bushakira abo bayobora iterambere ryiza bityo nabo nyuma yo kwerekwa uko izi ntindo(Slabs) z’umusarane zikoreshwa bagiye kwita ku isuku yabo dore ko hari bamwe bagaragaza ko batari bazi ko kugirira isuku nke umusarane bishobora kuba isoko y’indwara zituruka ku mwanda.
Umunyamabanga Nshingwabikorwa w’Umurenge wa Kigembe Bigwi Alain yasabye abaturage kugira isuku kandi bagaharanira gukora ibikorwa bibateza imbere. Yagize ati:”Nibyiza ko muhora mutekereza k’ubuzima bwanyu mwita cyane ku isuku yaba iy’umubiri,ibikoresho mukoresha,mutibagiwe n’isuku yo mu bwiherero kuko ari ahantu mukoresha cyane ariko mudakunda kwibuka ko igihe hatagiriwe isuku hashobora kubateza indwara, Ni ngombwa rero kwibuka gupfundikira imisarane yanyu”. Usibye ibijyanye n’isuku kandi yabasabye gukomeza kubahiriza ingamba zo kwirinda icyorezo cya Covid-19 birinda ingendo zitabafitiye akamaro.
Mu kuzamura igipimo cy’ubufatanye mu bikorwa bitandukanye by’umwihariko gahunda za leta abatanyabikorwa batandukanye kubufatanye na Dasso hatanzwe intindo z’ubwiherero (Slabs) 43 mu bikorwa bya Kira wigire.
Emma Marie Bana umukozi muri World Vison Rwanda – Ishema Cluster mw’ ishami ry’ubuzima, amazi isuku n’isukura avuga ko bahisemo gufatanya n’imiryango kwimakaza umuco w’isuku n’isukura; bakaba barashyikirije Imiryango imwe n’imwe itishoboye iri muri gahunda ya wa World Vison Rwanda Kira wigire yo mu murenge wa Kigembe amabati ndetse na Slabs mu rwego rwo kuyifasha kugira ubwiherero bwujuje ibisabwa.
Amazi meza, ubwiherero bufite ibyangombwa by’ibanze, n’umuco wo kugira isuku ni ibintu by’ingenzi mu mibereho n’imikurire y’abana ariyo mpamvu bahisemo no gushyira Ubwiherero ku mashuri kugirango abana ku ishuri babone ubwiherero bwujuje ibisabwa.
Mu Murenge wa Kigembe hakaba hateganwa gutangwa slabs zingana na 72 aho buri rugo ruzajya ruhabwa imwe imwe. Izo slabs zatanzwe na World vision Rwanda kandi imiryango yazihawe yari yabanje gushyikirizwa amabati yo gusakara ubwiherero bwabo.
Abaturage bigishijwe uko Slabs zikoreshwa
Venuste Habineza/Muhuza.com


text:
Ubumenyi N'Ubuhanga
Afite Imyaka 8, Ni Umuhanga Mu By’Isanzure Muto Kurusha Abandi Ku Isi
Nicole Oliveira ni umukobwa w’imyaka umunani akaba ari umuhanga mu by’ubumenyi bw’Isanzure, Astronomy. Uyu mukobwa ubu akorana n’Ikigo cy’Abanyamerika kiga iby’isanzure, NASA, akaba yarashoboye kuvumbura ibitare(rockes) 18 biba ku mibumbe iri mu kirere.
Abo mu muryango we ukomoka muri Brazil bavuga ko yatangiye gushishikazwa no kumenya ikirere akiri umwana muto cyane.
Mu cyumba araramo, hamanitse amafoto menshi y’imibumbe iri mu kirere, ay’urwunge rw’inyenyeri( galaxies) ndetse afite n’icyuma kireba kure mu kirere kitwa Telescope.
Muri iki gihe yahawe izina ryo kuba umuntu muto uzi iby’ikirere kurusha abandi, iri zina yaribonye nyuma yo kuba umwe mu bakorana na NASA.
Akunda kwitabira inama z’abahanga mu bw’isanzure kandi hari ubwo azihabwamo ijambo.
Yamaze kujya mu mushinga wa NASA witwa ‘Asteroid Hunters’ ugamije gushishikariza abana gukunda siyansi no guharanira kugira ibyo bavumbura.
Nicole Oliveira afite mudasobwa ebyiri amara ho igihe kirekire yiga imiterere y’inyenyeri n’imibumbe agamije kureba ko yavumbura ibindi bitare biyiri ho.
Yabwiye AFP ko afite ubushake bwo kuvumbura byinshi kandi ngo azaharanire ko biriya bitare bizahabwa amazina n’ubwo byazamusaba gutegereza imyaka myinshi.
Ikindi cyiza cye ni uko ibyo avumbuye, abisangiza bagenzi be bigana.
Inyota ye yo kumenya yatumye aganira n’abahanga mu by’isanzure benshi ndetse yagize n’amahirwe yo kuganira na Minisitiri wa Brazil ushinzwe ubumenyi na Siyansi.
Ababyeyi n’inshuti z’umuryango bamufashije kugura telescope, icyo gihe akaba yari afite imyaka irindwi.
Afite intego yo kuziga akazaba umuhanga mu gukora ibyogajuru ndetse ngo arateganya kuzasura NASA aho ikorera mu kigo kitwa Kennedy Space Center kiri muri Leta ya Florida, USA.
Kuri we, ikirere cyonyine nicyo kizamubera umupaka mu kwagura ubumenyi bwe.
Ni urugero rwiza rwo guharanira kumenya ukiri muto ndetse cyane cyane ku bana b’abakobwa bashaka kuba ikirenga mu bumenyi na siyansi.


text:
Umuvugabutumwa Franklin Graham, ibikorwa yateganyaga gukora mu kwezi kwa gatanu Gicurasi azenguruka mu bice bitandukanye byahagaritswe bitewe n’ibitekerezo yatanze ku bijyanye n’abagabo bakorana imibonano mpuzabitsina hagati yabo (homosexuality), ibi bikaba byatangajwe n’umuvugizi w’urugaga rw’abavugabutumwa Graham abamo.
Nyuma yuko batangiza iki gikorwa cyo kurwanya ibikorwa by’uyu munya Scotland, urugaga uyu mugabo abamo rw’abavugabutumwa rwajyanye ikirego mu nkiko.
Abahagaritse ibyo bikorwa bahawe igihe cyo kugeza ku wa kane bamaze gusubiza impamvu bahagaritse ibikorwa bya Graham byagombaga gutangira mu ijoro ryo kuwa 30 Gicurasi.
Gusa umuvugizi w’urugaga rwa Graham yavuze ko abayobozi ba SEC abona wagirango barashaka ko ikibazo gikemuka hitabajwe inkiko, ndetse babwirwa ko hakiri indi minsi irindwi kugirango babone igisubizo.
Uru rugaga rwitwa BGEA, Graham abereye umuyobozi ngo ruzakomeza kugerageza gushaka igisubizo cyafasha Graham kuzenguruka (Tour) yagombaga kuzabera mu bwongereza nkuko byari bigenwe.
Umuvugizi wa Graham yavuze ko guhagarika ibi bikorwa bibangamira kandi bikagira n’ingaruka ku bwisanzure mu ijambo ry’Imana.
Uru rugaga rwa BGEA ruvuga ko hafi imyaka 70 ishize bavuga ubutumwa ko nta gikorwa Graham yigeze agaragaramo ngo giteze ikibazo cyangwa akavuyo mu bantu.
Abagize urwo rugaga bakomeza bavuga ko nta kibazo kuba ibi byarakozwe n’abarwanya BGEA kuko baba bashaka guharabika no gutera ubwoba abakorana imishinga na BGEA.
Yakomeje agira ati “aya mategeko yangizwa yo kwizera ndetse no kwizerena, bishingiye ku kubabazwa ndetse n’ imyemere, ibivugwa cyangwa ububabare bugaragara muri rubanda nyamwinshi bishobora ndetse kubabaza buri muntu witaye ku bintu biri mu bantu ndetse no kubabyirengagiza, mu reke mujye mwumva gusa icyo ijambo ry’ Imana ribasaba gukora.
Yavuze ko abantu nibadahagurukira kubirwanya amatorero menshi azaba afite ibibazo ndetse ko bizabasaba ku bwiriza abakristu babo. Kandi abakristu bamwe bazavamo bagende bitewe nimyumvire yabo.
Yakomeje agira ati “nago twangije amategeko kandi nekereza ko nk’ itorero byaribikwiye ko dukemura iki kibazo kugira ngo turinde abakristu kuba bakica amategeko.”
Iyi ntago yari ishuro ya mbere umuvugabutumwa agirana amakimbirane na LGBT group.
Mu mwaka wa 2018 yakoze igitaramo cy’ivugabutumwa gusa nabwo ntago babyumvishe kimwe na LGBT group.
Graham we yizera ko kwigishiriza mu bwongereza aribyo byiza kurusha mbere.
Kandi yifuza ko abantu bamenya ko twese twakoze ibyaha kandi ko ibyaha byacu bidutandukanya n’ Imana.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Abagabo hafi ya bose baba bakeneye kubona igitsina gore kibubaha ndetse kikanaha agaciro ibyifuzo byabo mu gihe gikwiye.
Hari abagabo ujya wumva bijujutira abagore cyangwa abakobwa batandukanye ngo ntibabubaha ugasanga impamvu barazishakira ku gitsina gore.
Nyamara ukuri ni uko umuntu wese akubaha kuko witwara neza ugaharanira kubahwa kandi ibi ntibisaba amafaranga cyangwa ubuhanga buhanitse.
Dore ibintu bike by’ibanze ukwiye kugira kugira ngo igitsina gore kikubahe
Guhorana ibyishimo
Ukwiye guhora burigihe umwenyura kabone n’ubwo ubuzima ubamo bwaba butabikwemerera, ntugakomeze ibintu. Abantu bishimye kandi basetsa usanga banakurura abandi bagahora bashaka kubegera.
Niba uhuye n’umkobwa cyangwa umugore bwambere, muganirize utuntu dusekeje kandi wifitiye ikizere ariko wirinde kubigira birebire.
Ubu ni uburyo bwiza bwo gufungura amarangamutima y’umugore cyangwa umukobwa muhuye bwambere kuko bituma ahorana amatsiko yo kurushaho kukumenya
Igirire ikizere kandi uhore wisanzuye
Abagore benshi banezezwa no kubona umugabo wihagazeho kandi wifitiye ikizere n’ubwo bamwe muri bo bigira nk’aho bitabafashe ho.
Gukunda abagabo bigirira ikizere binaba muri kamere y’abagore kuko bazi ko abagabo nk’aba baboneka hake. Gusa ntukihingemo kwigirira ikizere ahubwo uge ureka bibe ibiri muri wowe ubwawe.
Iga kandi kumva wisanzuye igihe uri kumwe n’umugore kuko nawe ashobora kukugerageza kugira ngo arebe ko koko wihagazeho cyangwa ari ibyo uri kwihingamo.
Nasanga koko uri umugabo uhamye, azishimira kukubona ndetse aniyumvemo ko ari wowe yashakaga.
Ibitekerezo byagutse
Abagabo bamwe usanga batinya kurwana intambara yo kwigarurira umugore nyamara iyo umaze kwigarurira umutima w’umugore nta n’ikindi utabasha kwigarurira. Ntu gakererezwe no kwibaza ngo ese ubu ndamubwira iki kuko bizaguca intege bitume unatinya.
Gerageza kwegera abagore muganire ndetse hari n’ubwo bamwe usanga bakwitwara ho nabi, ibyo ntibikakubuze gukomeza buke buke uzagera k’uwo ushaka.
Ambara neza
Iga kwambara neza kandi uberwe, ntukifate nk’aho utiyitayeho. Ntukabereho gushimisha cyangwa kunezeza.
Kwambara neza si ukwambara ibihenze gusa ahubwo kumesa imyenda yawe, iterwa ipasi ukayitera kandi ntiwambare nk’abasore b’inkundarubyino byatuma abakobwa bataguca amazi.
Abagabo bamwe cyangwa abasore bakunda kwishushanya akaba yanakora ibyo adashoboye ngo akunde anezeze umugore cyangwa umukobwa.


text:
Icyo kigo cyitiriwe Umunyamerika wamenyekanye cyane mu itangazamakuru, Ellen DeGeneres, kiri kubakwa i Musanze aho cyitezweho kuzaba igicumbi cy’ubushakashatsi n’uburezi ku ngagi.
Bizajya byifashishwa mu kwigisha, gukundisha ab’imbere mu gihugu na ba mukerarugendo imyitwarire y’ingagi banasobanurirwa imibereho yazo, ari nako bigishwa akamaro ko kuzibungabunga.
Ibyo bazabifashwamo n’Umuryango Dian Fossey Gorilla Fund umaze imyaka irenga 50 muri ako karere ukora ubushakashatsi ku ngagi zo mu Birunga.
Umuyobozi ushinzwe imishinga ya Dian Fossey Gorilla Fund mu Rwanda n’iy’Ikigo cy’Ubushakashatsi cya Karisoke Research Center kiwushamikiyeho, Ndagijimana Félix, yabwiye The New Times ko ubu imirimo yo kubaka Ellen DeGeneres Campus igeze kuri 85%, izamurikwa ku mugaragaro muri Gashyantare 2022.
Yagize ati “Twiteze ko mu Ugushyingo ibikorwa byo kubaka bizaba byuzuye. Akazi kazaba gasigaye kazaba ako gushyiramo ibikoresho mbere y’uko ishobora kuba yatahwa.”
Ellen DeGeneres Campus imaze imyaka ibiri yubakwa yitezweho kongera ingufu zishyirwa mu kubungabunga ingagi no kurushaho kumenyekanisha ubukerarugendo. Izuzura itwaye miliyoni 10$.
Icyo kigo nicyuzura ni nacyo kizabamo Icyicaro Gikuru cya Dian Fossey Gorilla Fund yatangijwe n’Umunyamerika w’umushakashatsi ku ngagi, Dian Fossey, mu 1966 (yishwe mu 1985).
Mu 2018 ni bwo byatangajwe ko Ellen DeGeneres w’imyaka 60 uri mu byamamare ku Isi kubera ikiganiro cya televiziyo yitiriwe cyitwa “The Ellen DeGeneres Show” agiye gutangiza mu Rwanda ibikorwa by’Ikigo kirengera urusobe rw’ibinyabuzima. Azabifashwamo na Portia de Rossi bamaze imyaka myinshi babana.
DeGeneres ngo akunda cyane Dian Fossey ndetse n’ibikorwa bye byo kwita ku ngagi, akaba ari yo mpamvu azabishyigikira binyuze muri icyo kigo.